Politeknik, kolej komuniti perlu tawar kursus ikut pasaran setempat

(Para graduan yang hadir pada perasmian Istiadat Konvokesyen kali ke-48 Politeknik Ungku Omar, Ipoh, Perak,20 Ogos 2022/BERNAMA)

KUALA BESUT, 8 September- Kementerian Pengajian Tinggi mengesyorkan agar kursus baharu yang bakal ditawarkan di Politeknik dan Kolej Komuniti seluruh negara perlu mengikut keperluan pasaran serta kehendak penduduk setempat.Menteri Pengajian Tinggi Datuk Seri Dr Noraini Ahmad berkata kursus sesuai akan memudahkan pelajar yang tamat pengajian mendapat pekerjaan di tempat mereka sendiri.“Kursus yang ditawarkan tidak mengikut keperluan setempat menyebabkan apabila mereka tamat pengajian nanti, mereka sukar untuk mendapatkan pekerjaan yang sesuai dengan kursus yang diambil.“Sehubungan itu, institusi di bawah Jabatan Pendidikan Politeknik dan Kolej Komuniti (JPPKK) ini perlu membuat kajian secara  menyeluruh sebelum menawarkan kursus di kampus masing-masing,” katanya semasa melakukan lawatan kerja ke  kampus baharu Politeknik Besut dekat Bukit Keluang di sini hari ini.Kampus itu, yang siap Ogos lepas, akan menerima kemasukan 150 pelajar pada awal bulan depan.Pengarahnya, Mukhtar Bakar berkata kumpulan itu adalah pelajar sedia ada yang sebelum ini melanjutkan pengajian di premis sementara yang beroperasi di Kampung Raja di sini sejak lima tahun lepas.

(Menteri Pengajian Tinggi Datuk Seri Dr Noraini Ahmad selepas lawatan kerja ke  kampus baharu Politeknik Besut dekat Bukit Keluang)

“Kampus bernilai RM154 juta itu akan meningkatkan pengambilan pelajar baharu kepada 630 orang pada tahun depan dan ditambah sehingga mencapai kapasiti maksimum seramai 1,440 pelajar secara berperingkat.“Buat masa ini, hanya satu kursus di sini iaitu Diploma Teknologi Maklumat (Teknologi Digital)  tetapi mulai tahun depan, dua lagi kursus baharu akan ditawarkan iaitu Diploma Reka Bentuk Kraf dan Diploma Penggayaan Batik,” katanya.Beliau berkata Politeknik Besut juga telah memohon tiga kursus baharu peringkat diploma untuk ditawarkan di kampus itu yang sesuai dengan keperluan setempat iaitu  Teknologi Kejuruteraan Marin (Mekanikal), Pengurusan Hotel serta Pengajian Video dan Filem. -BERNAMA


OPR naik kepada 2.5%

KUALA LUMPUR, 8 September- Jawatankuasa Dasar Monetari (MPC) Bank Negara Malaysia (BNM) menaikkan Kadar Dasar Semalaman (OPR) sebanyak 25 mata asas kepada 2.5%. Ini menjadikan kadar tertinggi dan terendah koridor bagi OPR ditingkatkan masing-masing kepada 2.75% dan 2.25%.BNM dalam kenyataan memaklumkan, ekonomi global terus berkembang, meski pada kadar sederhana disebabkan tekanan kos semakin meningkat, keadaan kewangan global lebih ketat serta langkah-langkah pembendungan di China.Mengulas kenaikan (OPR) Ketua Pegawai Eksekutif Yayasan Pusat Dasar dan Hal Ehwal Ekonomi Malaysia (PEACE), Dr Zokhri Idris berkata, "pelarasan kali ketiga berturut-turut itu dilihat berasas dan terkawal."Ini memandangkan ia dibuat secara berperingkat berbanding pengetatan dasar monetari lebih agresif oleh bank-bank pusat lain.Beliau turut menambah, "sememangnya kenaikan faktor-faktor ini adalah konsisten dan berada dalam jangkaan kita."Dari segi faktor luaran kita membincangkan tentang peperangan yang masih belum berakhir antara Ukraine dan Rusia, juga membuatkan kemalapan proses rantaian pembekalan yang berada di China dan juga kenaikan harga tenaga kerja di Eropah dan juga dunia menunjukkan bahawa ekonomi Malaysia ini bergerak secara sederhana." Jelasnya.Beliau turut menjangkakan, BNM akan terus membuat pelarasan pada mesyuarat MPC selanjutnya dan berharap sebarang peningkatan tidak dibuat secara drastik.

(Dr Zokhri Idris, Ketua Pegawai Eksekutif Yayasan Pusat Dasar dan Hal Ehwal Ekonomi Malaysia (PEACE))

Ini bagi membolehkan rakyat bersiap siaga untuk meningkatkan simpanan dan pendapatan isi rumah.Bagaimanapun pasaran kerja yang bertambah baik dan pembukaan semula sepenuhnya kebanyakan ekonomi dan sempadan antarabangsa kekal menyokong pertumbuhan global.Disebalik perkembangan itu, tekanan inflasi yang kekal tinggi dijangka mendorong bank-bank pusat membuat pelarasan pada penetapan dasar monetari seterusnya bagi mengurangkan tekanan inflasi.Prospek pertumbuhan ekonomi negara yang terus kukuh, mendorong MPC membuat pelarasan selanjutnya terhadap tahap akomodasi monetari. MPC tidak membuat sebarang ketetapan awal serta akan terus menilai keadaan yang berubah-ubahselain kesannya terhadap prospek keseluruhan inflasi dan pertumbuhan dalam negeri. Sebarang pelarasan pada masa hadapan akan dilaksanakan secara terkawal dan beransur-ansur, bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.


Kerajaan terus pertingkat keselamatan di ESSZone

(Annuar dalam lawatan kerja tiga hari ke Sabah juga berpeluang menyaksikan secara dekat operasi keselamatan melibatkan kawasan kepulauan)

TAWAU, 8 September- Keselamatan di Zon Selamat Timur Sabah (ESSZone), akan terus dipertingkat, sejajar kesungguhan kerajaan untuk menjaga kedaulatan negara. Ketika menyatakan komitmen itu, Menteri Komunikasi dan Multimedia, Tan Sri Annuar Musa berkata, atas arahan Perdana Menteri kerajaan akan terus memberi tumpuan yang tinggi di kawasan itu bagi menjamin keselamatan rakyat di Sabah, setiap masa."Kita faham juga apabila ada berita-berita yang mungkin menimbulkan keresahan dalam kalangan rakyat yang mencari rezeki, yang berniaga, yang menjalankan aktiviti harian maka soal keselamatan (adalah) perkara yang paling penting."Pasukan komunikasi dikehendaki membuat liputan sepenuhnya perkara (berkaitan usaha keselamatan) yang sedang berjalan," katanya.Beliau bercakap demikian selepas menyampaikan watikah pelantikan Pengerusi Pusat Ekonomi Digital Keluarga Malaysia (PEDi) Sabah di Zon 6, di sini.Annuar dalam lawatan kerja tiga hari ke Sabah juga berpeluang menyaksikan secara dekat operasi keselamatan melibatkan kawasan kepulauan.

(Annuar (tengah) menyampaikan watikah pelantikan Pengerusi Pusat Ekonomi Digital Keluarga Malaysia (PEDi) Sabah di Zon 6, di Tawau)

Lawatan itu turut melibatkan komuniti Tawau dan Semporna berhubung perkembangan talian internet dan komunikasi serta perkembangan kos sara hidup.Pada majlis itu, seramai 23 individu menerima watikah pelantikan sebagai Pengerusi PEDi bagi zon 6 yang melibatkan Parlimen Lahad Datu, Semporna, Tawau dan Kalabakan.Semasa lawatan itu, Annuar turut mengadakan pertemuan dengan rakyat di kawasan terbabit untuk mendapatkan maklum balas mengenai pengalaman mereka daripada aspek keselamatan dan kos barang selaras dengan tanggungjawab beliau sebagai Pengerusi Pasukan Khas Jihad Tangani Inflasi."Pada Sabtu ini, saya akan bersarapan dengan penduduk kampung di Pulau Bum Bum supaya kita dapat berkomunikasi dengan rakyat."Saya suka untuk dapatkan maklum balas tentang apa yang mereka lalui, dari segi keselamatan, harga barang, kos sara hidup dan talian perhubungan," katanya.Annuar berkata beliau juga akan meninjau beberapa menara komunikasi di Pulau Bum Bum sebagai sebahagian Program Kembara Connecitivity untuk meningkatkan lagi mutu capaian jalur lebar di seluruh Sabah.


Kerajaan usaha kaedah terbaik untuk bantu industri penerbangan

(Majlis Perasmian Pameran Penerbangan Selangor (SAS) 2022 di Subang)

SUBANG, 8 September- Kerajaan berusaha mencari kaedah terbaik dalam membantu industri penerbangan tempatan.Menteri Kewangan, Tengku Datuk Seri Zafrul Tengku Abdul Aziz berkata, "ini terutamanya syarikat yang berdepan cabaran untuk mengembang dan mengekalkan perniagaan."Jelasnya, "aeroangkasa dan penerbangan akan terus diberi perhatian, memandangkan industri itu antara pemacu utama pertumbuhan ekonomi di bawah Rancangan Malaysia Ke-12."Kerajaan dan Kementerian Kewangan sedar berkenaan cabaran yang dihadapi industri penerbangan."Beliau turut menambah, "untuk mengekalkan perniagaan agak sukar ketika ini.

(Tengku Datuk Seri Zafrul Tengku Abdul Aziz, Menteri Kewangan)

"Birokrasi yang panjang mungkin menghalang pelaburan asing dan dalam perniagaan dalam Malaysia."Yakinlah, kementerian juga sedang berusaha menangani isu ini." Jelasnya ketika ditemui pemberita.Beliau berucap di Majlis Perasmian Pameran Penerbangan Selangor (SAS) 2022 di Subang.Berlangsung selama tiga hari bermula hari ini, perasmian disempurnakan Raja Muda Selangor Tengku Amir Shah Sultan Sharafuddin Idris Shah Alhaj.


JKM adakan sesi kaunseling bersama remaja dakwa jadi mangsa gangguan seksual bapa

(Datuk Seri Rina Harun melancarkan Pekerti 2022-2025 di putrajaya)

PUTRAJAYA, 8 September- Jabatan Kebajikan Masyarakat (JKM) sudah mengadakan sesi kaunseling, Isnin lalu, bersama pelakon remaja yang mendakwa dicabul bapa kandungnya.Jelas Menteri Pembangunan Wanita, Keluarga dan Masyarakat, Datuk Seri Rina Mohd Harun, beberapa tindakan susulan juga turut diambil bagi membantu remaja berkenaan."Pihak JKM telah mengadakan pertemuan dan tindakan susulan daripada segi emosi remaja berkenaan juga diberi perhatian,"katanya pada sidang media selepas melancarkan Pekerti 2022-2025 di sini.Dilaporkan bapa pelakon berkenaan telah ditahan polis pada Selasa, membabitkan dakwaan serangan seksual, memiliki bahan lucah dan pengabaian.Kes disiasat di bawah Seksyen 354 Kanun Keseksaan atas kesalahan mencabul, Seksyen 31 (1) (a) Akta Kanak-Kanak 2001 atas kesalahan mengabaikan kanak-kanak dan Seksyen 292 Kanun Keseksaan atas kesalahan memiliki bahan lucah.

Dalam pada itu, mengulas isu jenayah seksual terhadap kanak-kanak, Rina berkata semua pihak perlu berganding bahu dengan memberikan cadangan kepada pihaknya, mengenai langkah terbaik bagi menangani perlakuan tidak bermoral itu.“KPWKM sentiasa mengalu-alukan cadangan dan membuka ruang kerjasama dengan pelbagai pihak,” katanya.KPWKM ketika ini menjalinkan kerjasama dengan Bahagian Siasatan Jenayah Seksual, Wanita dan Kanak-kanak (D11) Bukit Aman, CyberSecurity Malaysia serta Suruhanjaya Komunikasi dan Multimedia Malaysia, dalam menangani isu berkenaan.


777 PPS disediakan kerajaan Johor sebagai persediaan banjir

(Anggota APM dalam bantuan penduduk terjejas banjir)

KLUANG, 8 September- Kerajaan Johor menyediakan 777 pusat pemindahan sementara (PPS) di semua daerah negeri itu sebagai persediaan berdepan bencana banjir yang dijangka berlaku antara November hingga Februari depan.  Jumlah PPS berkenaan dijangka dapat menampung kira-kira 200,000 penduduk terjejas sekiranya berlaku banjir.  Exco Pembangunan Wanita, Keluarga dan Masyarakat, Khairin-nisa Ismail berkata, "pelbagai agensi terlibat turut mengambil langkah proaktif sebagai persediaan menghadapi bencana banjir di negeri Johor."  "Berikutan keadaan cuaca tidak menentu, jadi pihak JKM telah mengambil satu langkah lebih awal supaya kiranya berlaku bencana dalam waktu terdekat ini, kita telah bersedia dengan bersama pihak polis, Angkatan Pertahanan Awam Malaysia (APM) dan pengerusi bencana daerah."

PPS dibahagi kepada tiga skala iaitu skala besar, sederhana dan kecil bagi menghadapi kemungkinan peningkatan penduduk terjejas banjir semasa fenomena La Nina ketika ini.  Beliau berkata demikian selepas Majlis Penutup Latih Amal dan Simulasi Pengurusan Pusat Pemindahan Sementara (PPS) Peringkat Negeri Johor di Kahang, Kluang.  Program dihadiri 200 orang peserta terdiri daripada pelbagai agensi peringkat daerah, warga kerja dan sukarelawan Jabatan Kebajikan Masyarakat (JKM) serta 'Southern Volunteer' (SV).


11 wanita warga asing menjalankan kegiatan persundalan ditahan

(11 wanita dan seorang lelaki warga asing dalam Ops Noda)

GEORGE TOWN, 8 September- Modus operandi berselindung di sebalik rumah urut dan salon rambut yang digunakan satu sindiket pelacuran di Sungai Nibong, George Town akhirnya tumpas. Timbalan Ketua Polis Daerah Timur Laut, V. Sarravanan berkata, "kesemua yang berusia antara 24 hingga 52 tahun itu ditahan menerusi Ops Noda yang dijalankan semalam. "Di pusat itu, digunakan sebagai rumah urut serta salon kecantikan."Hasil pemeriksaan, 11 wanita warga asing disyaki menjalankan kegiatan persundalan telah ditahan." Dalam operasi itu, seorang lelaki warga asing dipercayai pelanggan kegiatan tersebut turut ditahan.

(Barangan rampasan dalam Ops Noda, di Sungai Nibong, Pulau Pinang)

Kadar bayaran yang dikenakan adalah sekitar RM50 hingga RM150 mengikut kategori.  Kesemua suspek direman selama tiga hari bagi membantu siasatan.  Kes disiasat di bawah Seksyen 372B Kanun Keseksaan iaitu mencari langganan bagi maksud pelacuran dan Peraturan 39(B) Peraturan-Peraturan Imigresen 1963 kerana menyalahgunakan pas lawatan sosial, Seksyen 6(3) Akta Imigresen kerana tidak memiliki dokumen perjalanan yang sah.  Operasi selama hampir tiga jam itu berakhir pukul 9.00 malam pada Rabu.


Pekerti 2022-2025 ditambah baik

PUTRAJAYA, 8 September- Kementerian Pembangunan Wanita, Keluarga dan Masyarakat, KPWKM melancarkan Dasar dan Pelan Tindakan Pendidikan Kesihatan Reproduktif dan Sosial Kebangsaan Pekerti 2022-2025.Menterinya, Datuk Seri Rina Mohd Harun berkata Pekerti 2022-2025 mengandungi lima teras, 11 strategi serta 26 aktiviti, berkaitan kesihatan reproduktif dan sosial, berbanding empat teras, enam strategi dan 15 aktiviti dalam Pekerti 2009-2012.Ia merangkumi Advokasi, Promosi dan Pencegahan, Pembangunan Modal Insan, Penyelidikan dan Pembangunan serta pemantauan dan penilaian.Jelas Rina, pelan tersebut merupakan kesinambungan Garis Panduan Pendidikan Kesihatan Reproduktif dan Sosial Kebangsaan yang dilancar pada 2006. “Ada banyak penambahbaikan jika dibandingkan dengan yang terdahulu. Pekerti 2022-2025 menyentuh pendidikan kesihatan reproduktif dan sosial yang terpakai kepada semua lapisan masyarakat,” katanya pada sidang media selepas melancarkan Pekerti 2022-2025 di sini. Rina berkata, pelbagai program yang dilaksanakan Kementerian Pembangunan Wanita, Keluarga dan Masyarakat (KPWKM) untuk Pekerti 2022-2025 itu, akan dapat memastikan penerapan ilmu pengetahuan dan tanggapan yang betul mengenai kesihatan reproduktif serta seksual dicapai.

"Perkembangan dan penilaian dasar Pekerti 2022-2025, akan dipantau Jawatankuasa Penasihat dan Penyelaras untuk Kesihatan Reproduktif (ACCRH) yang diketuai Lembaga Penduduk dan Pembangunan Keluarga Negara (LPPKN).“ACCRH akan melaporkan mengenai pelaksanaan, isu, cabaran serta cadangan penambahbaikan kepada KPWKM, bagi setiap program atau tindakan yang dilaksanakan,” katanya.


MIHAS 2022: Testimoni keberkesanan pembangunan industri halal

KUALA LUMPUR, 8 September- Penganjuran Pameran Halal Antarabangsa Malaysia (MIHAS) ke-18 tahun ini, testimoni kepercayaan rakyat terhadap keberkesanan strategi kerajaan dalam memacu pembangunan dan inovasi industri halal di Malaysia dan antarabangsa.Perdana Menteri, Datuk Seri Ismail Sabri Yaakob menjelaskan peningkatan hasil jualan tahun ke tahun, memberi kesan limpahan kepada sektor berkaitan halal.Sekali gus, menyumbang kejayaan syarikat-syarikat Malaysia."Malah, peningkatan jualan sektor halal ini akhirnya akan melonjakkan pertumbuhan Keluaran Dalam Negara Kasar (KDNK)."Di samping membuka lebih banyak ruang dan peluang kepada masyarakat Malaysia untuk membawa industri halal ke peringkat antarabangsa," katanya.

Beliau menyatakan demikian ketika berucap merasmikan MIHAS 2022, di sini hari ini. MIHAS 2022 menampilkan pameran secara fizikal dan maya berkaitan sesi pemadanan perniagaan dengan tekonologi kecerdasan buatan, ruang interaksi maya serta persidangan secara langsung.


Operasi stesen LRT Bukit Jalil dilanjutkan sehingga 1 pagi

KUALA LUMPUR, 8 September- Operasi stesen LRT Bukit Jalil dilanjutkan sehingga pukul 1.00 pagi, bersempena Perlawanan Akhir Piala FA 2022 antara pasukan Terengganu dengan Johor Darul Takzim (JDT) pada 10 September.Perkara itu dinyatakan dalam satu kenyataan yang dikeluarkan oleh RapidKL.Ia bagi memudahkan perjalanan penyokong atau penumpang khususnya selepas selesai perlawanan.Penumpang juga diminta untuk memastikan baki kad Touch n Go mencukupi bagi memudahkan perjalanan. Penyokong digalakan untuk memarkir kenderaan di fasiliti 'Park & Ride' yang tersedia di stesen-stesen LRT dan MRT.Tren tambahan juga akan disediakan untuk membawa penumpang selepas tamat perlawanan.

(Penumpang diminta pastikan baki kad Touch N Go mencukupi bagi memudahkan perjalanan)


Kelonggaran pemakaian pelitup muka disambut baik rakyat Perak

(Orang ramai masih mengamalkan pemakaian pelitup muka ketika di tempat tertutup)

SERI ISKANDAR, 8 September- Rakyat Perak menyambut baik kelonggaran pemakaian pelitup muka yang diumumkan Menteri Kesihatan, Khairy Jamaluddin, pada Rabu.  Namun begitu, sebilangan besar masih memilih untuk terus memakainya terutama ketika berada di kawasan sesak.  Tinjauan RTM Perak mendapati, kebimbangan dijangkiti wabak Covid 19 masih ada dalam kalangan rakyat meskipun situasi sekarang bertambah baik.

(Ahmad Shamil Mohamad ketika ditemui pemberita)

Menurut Ahmad Shamil Mohamad, "pemakaian pelitup muka masih perlu dipakai sebab COVID-19 masih ada."Benda kita tak nampak. Tapi saya secara peribadi mengambil pendirian untuk sentiasa memakai pelitup muka di kawasan tertentu." Jelas beliau ketika ditemui pemberita.Pendapat sama turut dikongsi, Muhammad Khalish Nantha Rajendran, "Walaupun negara masih belum bebas sepenuhnya daripada COVID-19, namun pemakaian pelitup muka masih diperlukan bagi mereka yang mempunyai simptom, demi menjaga kesihatan."Bagi Ishak Hashim, beliau berpendapat "biarlah pakai pelitup muka, sebab kita pun dah terbiasa dengan pemakaian pelitup muka. "Kita pun masih dalam keadaan COVID-19 lagi." tegasnya ketika ditemui pemberita.


Eucalyptus projek rintis ladang komuniti di Jempol

(Datuk Zuraida Kamaruddin, pada Majlis Pelancaran Nurseri dan Perasmian Perladangan Komuniti di Batu Kikir, Jempol)

JEMPOL, 8 September- Projek Ladang Komuniti dapat memberi suntikan kepada ekonomi negara sekali gus menyumbang kepada penambahan stok bekalan kayu.Menurut Menteri Perusahaan Perladangan dan Komoditi, Datuk Zuraida Kamaruddin, pihaknya menyasarkan 10,000 hektar tanah terbiar di seluruh negara untuk diusahakan dengan tanaman kayu-kayan.Projek perintis ladang komuniti yang dilaksana di Batu Kikir, Jempol itu melibatkan 100 hektar tanaman pokok Eucalyptus yang akan diusahakan oleh 78 orang peserta.Projek itu bakal diperluas ke kawasan tanah terbiar yang lain untuk diusahakan dengan kayu-kayan agar dapat menjadi sumber bahan mentah bagi industri perkayuan.

(Datuk Zuraida Kamaruddin, Menteri Perusahaan Perladangan dan Komoditi)

Jelas Datuk Zuraida Kamaruddin, "setiap satu ekar tanah boleh tanam 600 batang Eucalyptus, jadi sebatang pokok boleh dapat dalam RM200. "Dalam tempoh enam tahun, 600 kali potongan boleh dilakukan dan pendapatan boleh mencecah RM60,000 untuk satu ekar."Jadi daripada tanah terbiar dekat rumah kita, eloklah masuk program itu agar dapat manfaatkan untuk pendapatan peribadi boleh menyumbang sumber bahan mentah untuk industri kayu-kayan." Jelasnya ketika ditemui pemberita.Beliau ditemui pada Majlis Pelancaran Nurseri dan Perasmian Perladangan Komuniti di Batu Kikir, Jempol.Industri perkayuan menjadi sektor penting kepada pembangunan ekonomi negara dengan merekodkan eksport berjumlah RM13.2 bilion bagi tempoh enam bulan pertama tahun ini.Berbanding pada tahun lalu, industri kayu keseluruhan telah mencapai nilai eksport melebihi RM22 bilion.


MAFI harap peruntukan ditingkatkan dalam Bajet 2023

KEPALA BATAS, 8 September- Kementerian Pertanian dan Industri Makanan (MAFI) berharap peruntukan bagi kementeriannya dapat ditingkatkan dalam Bajet 2023. Menteri, Datuk Seri Dr Ronald Kiandee berkata ia bagi memastikan sekuriti agromakanan dalam negara terus diperkasa."Pemodenan dalam sektor pertanian, kelangsungan dari segi adaptasi terhadap Revolusi Industri 4.0 (IR 4.0) memerlukan dana berterusan daripada kerajaan."Jadi MAFI berharap agar Kementerian Kewangan melihat ini sebagai sesuatu yang perlu diberi keutamaan dan MAFI memohon agar bajet tahunan dapat ditingkatkan," katanya.

Beliau berkata demikian selepas merasmikan Mesyuarat Agung Tahunan Persatuan Peladang Negeri (PPN) Pulau Pinang kali ke-48, di sini hari ini. Ronald memaklumkan, salah satu usaha membangunkan sektor pertanian yang dilaksana kerajaan ialah Program Penanaman Padi Lima Kali Dalam Tempoh Dua Tahun.Inisiatif dicadang dilakasana pada Disember tahun ini, sebagai musim penanaman tambahan.Projek rintis membabitkan kawasan sawah padi seluas 1,220 hektar dijangka meningkatkan pendapatan 628 pengusaha sebanyak 25 peratus, berbanding mengusahakannya empat kali dalam tempoh dua tahun.


Perak teliti tapak bersesuaian, buka kawasan perindustrian baharu

SERI ISKANDAR, 8 September- Perak sedang meneliti tapak sesuai untuk membuka kawasan perindustrian baharu di utara negeri terutama Bagan Serai dan Parit Buntar. Menteri Besar, Datuk Seri Saarani Mohamad berkata pada masa sama pihaknya juga akan mempertimbang sama ada perlu melakukan proses pengambilan tanah atau menjalin kerjasama dengan pihak berkaitan bagi merealisasikan hasrat tersebut. Jelasnya, keperluan mewujudkan kawasan tersebut didorong oleh kepesatan pembangunan di Pulau Pinang.Selain dapat menyediakan lebih banyak peluang pelaburan kepada industri.  "Sebab kita menerima permintaan pelabur-pelabur yang sedang beroperasi di Pulau Pinang, mereka nak membesarkan, nak meningkatkan mereka punya perniagaan, pelaburan, tidak ada tanah yang mencukupi di Pulau Pinang dan mahal."Tapi pada waktu sama mereka perlu kawasan baharu, yang berhampiran dengan pelabuhan Pulau Pinang dan juga Lapangan Terbang Antarabangsa Bayan Lepas."Jadi tempat yang paling hampir itu adalah Parit Buntar dan Bagan Serai malah dia lebih dekat dengan jambatan kedua Pulau Pinang," katanya.

Beliau berkata demikian selepas menyempurnakan Majlis Pecah Tanah Projek Pembangunan Fasiliti Kilang Elektrik dan Elektronik XP Power, di sini hari ini. Projek dikenali sebagai Asia III itu melibatkan pelaburan sebanyak RM300 juta dan dijangka siap menjelang suku kedua tahun 2024 serta mampu menjana 1,200 peluang pekerjaan.


Rundingan UMNO, PAS hanya sah jika diputuskan parti

(Ismail Sabri ketika berucap merasmikan MIHAS 2022 hari ini/BERNAMA)

KUALA LUMPUR, 8 September- Pertemuan sulit dan setiap rundingan dalam UMNO dan PAS hanya boleh disahkan jika perkara itu diputuskan oleh parti. Demikian menurut Perdana Menteri, Datuk Seri Ismail Sabri Yaakob.Beliau yang juga Naib Presiden UMNO berkata rundingan perlu dilakukan secara rasmi dan diputuskan oleh UMNO. "Jika ada rundingan atau perbincangan, kita tidak boleh sekat. "Sesiapa saja boleh berjumpa dengan rakan daripada PAS atau parti lain. "Rundingan hanya boleh jadi sah dan menjadi dasar parti jika ia diputuskan oleh parti, yang mana UMNO putuskan siapa wakil sah untuk berunding dan sebagainya. "Jika sendiri, ia tidak dianggap mewakili parti," jelasnya.

Ismail Sabri menyatakan demikian kepada pemberita selepas merasmikan Pameran Halal Antarabangsa Malaysia (MIHAS) 2022, di sini hari ini. Terdahulu, pemimpin PAS mendakwa wujud rundingan sulit membabitkan pemimpin tertentu dalam UMNO dan PAS berkenaan dengan Pilihan Raya Umum Ke-15.


Industri francais tingkatkan sosio-ekonomi

KUALA LUMPUR, 8 September- Industri francais mampu memainkan peranan meningkatkan sosio-ekonomi golongan B40 dan M40.Usaha tersebut digerakkan Kementerian Perdagangan Dalam Negeri Dan Hal Ehwal Pengguna, KPDNHEP menerusi program Francais Mikro Dan Mampu Milik, F3M.

(Menteri KPDNHEP, Datuk Seri Alexander Nanta Linggi semasa Majlis Perasmian Pameran dan Persidangan Francais Antarabangsa Malaysia 2022 di sini)

Jelas Perdana Menteri, Datuk Seri Ismail Sabri Yaakob, kerajaan komited menyokong usaha tersebut dari sudut pakej latihan dan pembiayaan.Menerusi Akta Francais 1998 juga, tumpuan diberi kepada aspek tadbir urus dan kawal selia demi industri francais yang mampan.Strategi pengantarabangsaan juga ditekankan menerusi program Enhanced Franchise Development Programme dengan kerjasama Persatuan Francais Malaysia (MFA), Unit Perancang Ekonomi dan MATRADE.Industri francais diunjurkan menyumbang sejumlah RM 22.6 bilion kepada ekonomi menjelang 2025.Beliau berkata demikian menerusi ucapan perasmian Pameran Dan Persidangan Francais Antarabangsa Malaysia 2022 (FIM 2022).Teks dibaca Menteri KPDNHEP, Datuk Seri Alexander Nanta Linggi.Berlangsung selama dua hari di Pusat Kovensyen Kuala Lumpur, penganjuran edisi ke-29 itu menampilkan 91 pempamer dari 9 negara dengan sasaran kehadiran 14 ribu pengunjung.


Rakyat pilih teruskan pemakaian pelitup muka

JOHOR BAHRU, 8 September- Penduduk Johor memilih untuk terus memakai pelitup muka, walaupun kerajaan sudah melonggarkan SOP pemakaiannya.  Tinjauan RTM mendapati, mereka masih kurang yakin untuk tidak memakai pelitup muka di tempat awam kerana khuatir dengan penularan COVID-19.

(Pemakaian pelitup muka masih diwajibkan dalam pengangkutan awam dan fasiliti kesihatan)

Bagaimanapun, tidak menafikan kelonggaran syarat pemakaian pelitup mula memberi kesan positif dalam kehidupan harian masyarakat. "Pendapat peribadi saya, seeloknya pakai sebab kita masih belum menang dalam melawan COVID-19."Kalau ke masjid seeloknya pakai sebab boleh dikategorikan sebagai bangunan yang tertutup, dia berkumpul, makan masa yang lama," kata usahawan, Hassri Abdul Kadir.

"Saya masih kekalkan, benda sudah ada dan kita pun telah terbiasa."Pada saya memakai pelitup muka ini, seperti macam satu pakaian biasa, kalau kita nak bersolek ke apa, pakai jam tangan, mesti ada, sudah terbiasa, jadi tiada masalah," menurut pesara kerajaan, Mohd Karim Wagiman.

"Kebebasan pemakaian pelitup muka ini ada positif dia jugaklah, memilih pakaiannya di tempat-tempat tertentu," jelas ketua kampung, Mohd Zain Sungip.

Semalam, Menteri Kesihatan, Khairy Jamaluddin mengumumkan pemakaian pelitup muka di dalam bangunan adalah atas pilihan individu.Keputusan itu dibuat berdasarkan penilaian situasi COVID-19 selain mengambil kira keperluan semasa.Bagaimanapun, pemilik premis boleh menentukan sama ada pengunjung wajib memakai pelitup muka.Khairy turut menjelaskan, pemakaian pelitup muka masih diwajibkan dalam pengangkutan awam seperti bas, kereta api, teksi, perkhidmatan e-panggilan, kapal terbang, bas, van pekerja dan van sekolah. Selain, di fasiliti kesihatan seperti hospital, klinik, rumah penjagaan, pusat hemodialisis dan kes positif yang perlu ke Pusat Penilaian COVID-19.Kerajaan mewajibkan pemakaian pelitup muka bermula 1 Ogos 2020.Sejak 1 Mei lepas, pemakaian pelitup muka hanya diwajibkan di dalam bangunan dan pengangkutan awam.


SPRM perlukan banyak masa untuk siasatan kes LCS

PUTRAJAYA, 8 September- Suruhanjaya Pencegahan Rasuah Malaysia (SPRM) memerlukan lebih banyak masa untuk melengkapkan siasatan berhubung kes projek pembinaan Kapal Tempur Pesisir (LCS).Jelas Ketua Pesuruhjaya SPRM, Tan Sri Azam Baki, pertambahan tempoh masa itu bagi membolehkan pihaknya memanggil lebih ramai saksi termasuk yang berada di luar negara.

(Ketua Pesuruhjaya SPRM, Tan Sri Azam Baki)

"Dalam hal penyiasatan ini tuan2 puan2 semua saya ingin membawak semua untuk memahami bahawa perkara2 berkaitan tadbir urus dan criminality adalah dua perkara yang berbeza. Sebab itu mungkin banyak mengemukakan isu2 kepada pihak media tentang isu-isu tadbir urus itu diambik dari laporan forensik audit. Namun demikian pihak kami menyiasat bukan itu saja kita menyiasat lebih lanjut lagi daripada itu untuk melihat jenayah yang berlaku pada mana2 pihak. Jadi masa diperlukan lagi oleh pegawai2 penyiasat saya untuk melengkapkan siasatan ini." katanya kepada kepada media pada Majlis Konvokesyen Kali pertama Program Akreditasi Penguatkuasa Undang-Undang SPRM di Putrajaya.Mengulas mengenai penglibatan seorang ahli politik yang dikaitkan dengan kes tersebut, beliau berkata pihaknya perlu menyemak terlebih dahulu kerana ia masih dalam proses siasatan.


KUIPs terus cemerlang ke arah penubuhan Universiti Islam Tuanku Syed Sirajuddin

ARAU, 8 September- Kolej Universiti Islam Perlis (KUIPs) meletakkan 6 teras dan tujahan utama sepanjang tahun ini.Ini termasuklah Keterlihatannya , Penjajaran Pengurusan, Kesegeraan Dalam Tadbir Urus Sumber Manusia, Pengurusan dan Penjanaan Kewangan Yang Efisyen, Kecemerlangan Akademik dan Mahasiswa Holistik.

(Rektor KUIPs, Profesor Madya Dr. Muhamad Rozaimi Ramle mengadap Raja Muda Perlis, Tuanku Syed Faizuddin Putra Jamalullail)

Menurut Rektor KUIPs, Profesor Madya Dr. Muhamad Rozaimi Ramle, sebanyak lima program telah mendapat Akreditasi Penuh dan Sementara bagi tahun 2022 ini. Antaranya ialah Akreditasi Sementara (Jun 2022) bagi Doktor Falsafah Bahasa Al Quran dan Al Sunnah serta Sarjana Pengajian Islam, manakala akreditasi penuh pula diperolehi oleh KUIPs untuk Diploma Bahasa Arab, Bachelor Of Accountancy (Honours) dan Ijazah Sarjana Muda Pengurusan Muamalat Dengan Kepujian (Pengurusan Harta).Selain itu, melalui jaringan kerjasama individu dan pihak koporat, KUIPs telah berjaya untuk menjana kewangan tambahan sebanyak RM550,000 sepanjang Februari sehingga Julai 2022 yang lalu melalui sumbangan zakat sebanyak RM240,000, wakaf sebanyak RM210,000 dan infaq berjumlah RM100,000.Beliau memaklumkannya dalam majlis mengadap Raja Muda Perlis, Tuanku Syed Faizuddin Putra Jamalullail merangkap Tuanku Canselor KUIPs bagi membentangkan Laporan Gerak Kerja Semasa Pengurusan KUIPs, Januari-Ogos 2022’ yang diadakan di Galeri DiRaja Arau.Bagi tempoh Januari hingga Ogos yang lalu, KUIPs juga memberikan fokus kepada persiapan pendaftaran penubuhan Universiti Islam Tuanku Syed Sirajuddin (UniSIRAJ) yang mana Mesyuarat Jawatankuasa Pengurusan Eksekutif KUIPs telah mewujudkan Taskforce Pelaksanaan Syarat-Syarat Kelulusan Pendaftaran.


Jajaran baharu hubungkan Malaysia-Indonesia, bakal lonjak ekonomi

MELAKA, 8 September- Satu jajaran baharu menghubungkan Malaysia dengan Tanah Besar Sumatera, Indonesia melalui Dumai-Telok Gong, Masjid Tanah, yang bakal diwujudkan tidak lama lagi, dilihat akan memberi impak besar kepada perkembangan ekonomi kedua-dua negara dalam pelbagai sektor khasnya perindustrian.  Exco Kanan Pelaburan, Perindustrian dan Pembangunan Usahawan Melaka, Datuk Seri Ab Rauf Yusoh berkata, jajaran yang akan dibangunkan dalam tempoh 10 tahun ini juga akan menjadi ikon baru yang sekali gus menarik perhatian pelabur dunia.

(Exco Kanan Pelaburan, Perindustrian dan Pembangunan Usahawan Melaka, Datuk Seri Ab Rauf Yusoh)

Beliau berkata, kerajaan negeri bersedia merealisasikan hasrat pembinaan jajaran sejauh 47 kliometer itu dengan menyediakan prasarana lengkap lebih awal agar ia berjalan dengan lancar. “Kita sedang mengenal pasti beberapa kawasan semalam, kita sedang melihat kawasan-kawasan berpotensi dijadikan kawasan penyuraian trafik kawasan menjadikan CIQ dan kaedah-kaedah baru CIQ akan diperkenalkan kemudian kawasan industri yang ada segmen-segmen tertentu 5,000 ekar . 1,000 ekar pertama merupakan kawasan untuk pelabur semi kondaktor , 1000 ekar yang kedua kawasan untuk pembuat barang elektronik, yang ketiga automotif kawasan pemasangan kereta masa depan umpamanya kereta mekanikal elektrik akan dipasang dan di kilangkan di Melaka dan tidal lupa juga kawasan riadah yang ada kelab golf,hotel dan kawasan bandar baru," katanya selepas menjadi tetamu bagi Program Apa Kabau YB di Konti MelakaFM. Dalam pada itu, kawasan perindustrian Masjid Tanah yang bakal dibangunkan di kawasan 2023.4 hektar bakal menerima pelancong dunia sekali gus meningkatkan ekonomi Negara khasnya Melaka dalam pelbagai sektor.


266 graduan SPRM tamat pengajian Penguatkuasa Undang-Undang

PUTRAJAYA, 8 September- Seramai 266 graduan terdiri daripada pegawai Suruhanjaya Pencegahan Rasuah Malaysia (SPRM) berjaya menamatkan pengajian dalam Program Akreditasi Penguatkuasa Undang-Undang SPRM yang julung kali dilaksanakan.Kesemua mereka diraikan dan menerima sijil tamat pengajian dalam satu Majlis Konvokesyen di Pusat Konvensyen Antarabangsa Putrajaya (PICC), Putrajaya.

(Antara graduan SPRM yang berjaya menamatkan pengajian dalam Program Akreditasi Penguatkuasa Undang-Undang)

Menurut Ketua Pesuruhjaya SPRM, Tan Sri Azam Baki, program anjuran Akademi Pencegahan Rasuah Malaysia (MACA) itu mendapat kerjasama di peringkat antarabangsa bersama Nottingham Trent University, United Kingdom (NTU, UK) dalam merangka dan melaksanakan program pengajian berakreditasi khusus kepada warga SPRM.Pengajian program yang dibangunkan meliputi pengajian bagi modul siasatan, modul perisikan dan modul pendakwaan dan perundangan, modul professional practice dan modul kepimpinan selaras dengan kehendak akreditasi NTU UK.Majlis penyampaian sijil tamat pengajian itu disempurnakan Pro Vice Canselor NTU UK, Prof. Cillian Ryan.Empat kohot utama yang dilaksana menerusi program tersebut adalah Program Professional Diploma in International Law Enforcement: Anti Corruption Studies (Level 5): Program Postgraduate Diploma in International Law Enforcement: Anti Corruption Leadership (Level 7); Program Professional Diploma in International Law Enforcement: Anti Corruption Studies (Level 5 dan Program Professional Diploma in International Law Enforcement: Anti Corruption Studies (Level 5) For In Services MACC Officers.


Konsep Halal terbukti bersifat sejagat cecah populasi 1.9 bilion tahun lalu - PM

KUALA LUMPUR, 8 September- Populasi Muslim global yang mencecah 1.9 bilion tahun lalu membuka peluang luas bagi pembangunan industri Halal negara.  Secara tidak langsung, ia turut meningkatkan potensi dalam mempelbagaikan industri Halal secara lebih inklusif dan komprehensif bagi tempoh jangka masa panjang.

(Perdana Menteri, Datuk Seri Ismail Sabri Yaakob ketika sidang media selepas merasmikan Pameran Halal Antarabangsa Malaysia ke-18 di sini)

Arus globalisasi dan kemajuan dalam pengkomersialan meningkatkan permintaan terhadap produk serta perkhidmatan Halal dalam kalangan pengguna dari setiap lapisan masyarakat.  Menurut Perdana Menteri, Datuk Seri Ismail Sabri Yaakob, 'Konsep Halal' terbukti bersifat sejagat untuk diguna pakai oleh semua.  "Halal sesuai untuk semua pengguna tanpa mengira bangsa dan agama kerana ia berkait rapat dengan jaminan kualiti, pemuliharaan persekitaran, integriti dan ketelusan data serta amalan perniagaan yang lestari. Halal tidak tertakluk kepada penyediaan makanan dan minuman sahaja, tetapi ia juga sesuai diaplikasikan dalam pelbagai sektor industri dan perkhidmatan," katanya ketika berucap merasmikan Pameran Halal Antarabangsa Malaysia ke-18 (MIHAS 2022) di sini.


Polis Pulau Pinang tahan empat individu terlibat sindiket pengedaran dadah

(Ketua Polis Daerah Seberang Perai Selatan, Superintendan Lee Chong Chern menunjukkan dadah yang berjaya dirampas dalam tiga serbuan berasingan)

NIBONG TEBAL, 8 September - Empat individu berjaya ditahan polis dalam tiga serbuan berasingan di Taman Halaman Indah, Jawi dan Kondominium Cassia dekat Butterworth, Jumaat lalu.  Kesemua mereka yang berusia 29 hingga 51 tahun itu dipercayai terlibat dalam sindiket pengedaran dadah jenis syabu, ganja dan heroin.  Ketua Polis Daerah Seberang Perai Selatan, Superintendan Lee Chong Chern berkata dadah seberat lebih tujuh kilogram yang dirampas itu bernilai RM27,720.Selain dadah pihaknya turut merampas sebuah kenderaan milik suspek bernilai RM50,000. "Dua bungkus heroin itu anggaran berat 909 gram belum sampai 1kg lah dan tiga paket dadah syabu anggaran 2 gram je dia punya berat dia, jadi hasil dari tangkapan ini, ada buat 'follow up' serbuan, dua serbuan berjaya rampas ganja, yang pertama tiga bungkus, kedua empat bungkus, itu kuantiti besar, jadi jumlahnya tujuh ketul ganja mampat itu anggaran 6,910 gram dengan nilai RM17,500 dan syabu anggaran 0.2 gram bernilai RM20," kata beliau dalam sidang media, di sini.

(Ketua Polis Daerah Seberang Perai Selatan, Superintendan Lee Chong Chern)

Hasil siasatan mendapati sindiket berkenaan aktif melakukan aktiviti pengedaran dadah sejak awal tahun ini dan dijual untuk pasaran tempatan.  Kesemua suspek yang ditangkap mempunyai rekod kesalahan lampau melibatkan kes jenayah dan narkotik.  Kes disiasat di bawah Seksyen 39B Akta Dadah Berbahaya 1952 yang boleh dihukum mati sekiranya sabit kesalahan.


Hukuman diyat bertepatan dengan cadangan pemansuhan hukuman mati mandatori - pakar

(Pensyarah Undang-Undang Universiti Islam Antarabangsa (UIA), Profesor Madya Dr. Zulfakar Ramlee)

KUALA LUMPUR, 8 September - Pelaksanaan hukuman diyat atau ganti rugi dilihat bertepatan dengan cadangan pemansuhan hukuman mati mandatori.Bagaimanapun jelas Pensyarah Undang-Undang Universiti Islam Antarabangsa (UIA), Profesor Madya Dr. Zulfakar Ramlee, pelaksanaan hukuman alternatif itu perlu mengambil kira pindaan melibatkan Kanun Tatacara Jenayah dan Keseksaan."Sekiranya kita nak melaksanakan hukuman diyat saya rasa 'viable' (berdaya maju) satu di peringkat akhir tanpa mengganggu proses yang ada, 'royal pardon' pengampunan diraja, tapi sekiranya kita nak masukkan di peringkat lebih awal maka ada dua pindaan perlu dibuat dalam Kanun Acara Jenayah dan juga dalam kanun keseksaan," kata beliau ketika dihubungi Berita RTM, di sini.

Diyat merupakan kadar tertentu dibayar oleh pihak yang menyebabkan kematian atau kecederaan sama ada secara sengaja atau tidak sengaja kepada pihak waris yang menjadi mangsa pembunuhan dan kecederaan berkenaan.Terdahulu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, dalam titahnya menzahirkan harapan agar cadangan konsep diyat dapat dilaksanakan di negara ini.


Diplomat Malaysia di luar negara digalakkan terbit artikel, penulisan ilmiah

(Datuk Seri Saifuddin Abdullah bercakap pada sidang media selepas melancarkan Monograf berjudul Fokus Dalam Kesinambungan: Sebuah Rangka Kerja untuk polisi luar Malaysia di dalam dunia pasca pandemik, di Putrajaya)

PUTRAJAYA, 8 September - Diplomat Malaysia di luar negara digalakkan menerbitkan lebih banyak artikel dan penulisan ilmiah mengenai pengalaman mereka dalam berhadapan pelbagai isu dan konflik ketika berkhidmat di negara luar.Menteri Luar, Datuk Seri Saifuddin Abdullah berpandangan, penulisan tersebut sangat berguna dan boleh menjadi panduan terutama dalam aspek pengurusan pandemik COVID-19 mahu pun bencana alam.Perkongsian pengalaman tersebut juga boleh diguna pakai sebagai sumber rujukan dan modul latihan bagi diplomat-diplomat muda selain untuk kegunaan para penyelidik dan ahli akademik."Kita ada (diplomat Malaysia) 85 negara, bayangkan hampir semua negara ini berhadapan dengan COVID-19, kalau kita ada kumpulan rencana dari separuh sahaja dari 85 negara ini bayangkan maklumat yang kita dapati. Apa gunanya, gunanya adalah kita tak nak lagi berlaku apa-apa pandemik pada masa depan tapi ini boleh jadi panduan, negara sekian cara dia begini, negara lain cara dia berbeza dengan semua itu memberi suatu pengajaran kepada kita untuk bersiap untuk masa yang akan datang," kata beliau selepas melancarkan Monograf berjudul Fokus Dalam Kesinambungan: Sebuah Rangka Kerja untuk polisi luar Malaysia di dalam dunia pasca pandemik, di sini.

(Datuk Seri Saifuddin Abdullah melancarkan Monograf berjudul Fokus Dalam Kesinambungan: Sebuah Rangka Kerja untuk polisi luar Malaysia di dalam dunia pasca pandemik, di Putrajaya)

Monograf itu mengupas fokus utama strategi negara untuk pulih dari pandemik COVID-19 dan bersedia untuk menyahut cabaran dunia baharu.Penerbitan monograf berkenaan mengandungi enam penulisan berkaitan Kerangka Dasar Luar Negeri baharu yang disediakan para penyelidik dari institusi Diplomasi dan luar (IDFR) dan penganalisa di Institut Kajian Strategik dan Antarabangsa (ISIS).


Banjir Baling: Dua PPS masih beroperasi

(Dua buah PPS banjir di mukim Kupang dan mukim Baling, Kedah masih lagi beroperasi)

BALING, 8 September - Dua buah Pusat Permindahan Sementara (PPS) banjir yang menempatkan penduduk yang terjejas banjir di mukim Kupang dan mukim Baling, Kedah masih lagi beroperasi sehingga pukul 11 malam tadi. Sekretariat Jawatankuasa Pengurusan Bencana Daerah Baling, Leftenan Pertahanan Awam Mohd Faizol Ab Aziz berkata secara keseluruhan terdapat 36 keluarga daripada 128 penduduk yang terjejas banjir ditempatkan di dua PPS berkenaan. PPS Dewan Orang Ramai Kg Padang Empang menempatkan seramai 30 keluarga melibatkan 94 penduduk yang terjejas.

Manakala, PPS Masjid Al Huda Kg Hangus menempatkan 6 keluarga membabitkan 34 penduduk yang terjejas.Katanya, semua data masuk dan keluar penduduk yang terjejas banjir ke PPS akan direkodkan oleh pegawai Jabatan kebajikan Masyarakat JKM daerah itu. Sementara itu, kerja-kerja pembaikan jambatan Bailey yang rosak teruk akibat banjir akan disambung pada hari ini.


Wisma Putra selaras penghantaran pulang pelajar Malaysia ke China

KUALA LUMPUR, 7 September- Kementerian Luar telah menyelaraskan penghantaran pulang pelajar Malaysia yang akan meneruskan pengajian mereka di China dengan mengaturkan penerbangan khas ke Shanghai.Menerusi kerjasama kementerian itu dengan Kedutaan Besar Republik Rakyat China (RRC) di Kuala Lumpur, seramai 450 pelajar Malaysia telah kembali ke China melalui tiga penerbangan khas pada 8 Ogos dan 7 Sept, setakat ini. “Semua pelajar yang berhasrat kembali ke China untuk pengajian mereka perlu mendapatkan surat jemputan atau borang JW201 daripada universiti masing-masing.“Mereka kemudian boleh mengemukakan permohonan visa mereka untuk mengembara ke China di Kedutaan Besar RRC di Kuala Lumpur,” menurut kenyataan Kementerian Luar, hari ini.Ia berikutan persetujuan yang dicapai antara Menteri Luar,Datuk Seri Saifuddin Abdullah dan rakan sejawat merangkap Penasihat Negara RRC, Wang Yi ,pada Disember 2021 dan semasa lawatan beliau ke Kuala Lumpur pada Julai lepas.

Menurut kenyataan itu, pelajar Malaysia yang telah mendapatkan surat jemputan atau JW201 dan ingin kembali ke China melalui penerbangan khas boleh membuat pendaftaran dengan menghubungi e-mel MAS Charter Team di This email address is being protected from spambots. You need JavaScript enabled to view it..Kenyataan itu memaklumkan kementerian itu dan Kedutaan Besar RRC di Kuala Lumpur dengan kerjasama syarikat penerbangan Malaysia Airlines akan terus memudah cara penghantaran pelajar sehingga industri penerbangan kembali normal. -BERNAMA


Kertas Putih KKM perlu diteruskan walau bertukar menteri -Khairy

(Khairy ketika berucap pada Persidangan Persatuan Perubatan Biosimilar dan Generik Antarabangsa (IGBA)-Persatuan Industri Farmaseutikal Malaysia (MOPI)

KUALA LUMPUR, 7 September- Kertas Putih Kementerian Kesihatan (KKM) akan diteruskan walaupun portfolio menteri bertukar selepas Pilihan Raya Umum Ke-15 (PRU15). Menteri Kesihatan, Khairy Jamaluddin berkata, walau beliau tidak lagi menjawat jawatan sama, kertas putih perlu diteruskan mengikut perancangan sedia ada."Bagi mana-mana kementerian sekalipun, seorang menteri mesti melaksanakan dan menyambung perancangan sedia ada. "Kakitangan awam di KKM dilengkapi dengan pengalaman dan berupaya untuk bekerja ketika pertukaran kerajaan."Tetapi untuk tandatangan pada projek seperti Kertas Putih, kita perlu mendapatkan bantuan Majlis Penasihat."Pengurusan kanan di KKM juga akan memberi penerangan kepada menteri baharu untuk meneruskan semua perancangan sedia ada, itulah sebabnya saya mahukan ianya dibawa ke Parlimen supaya akan ada kesepakatan wlau siapa pun yang akan menggantikan saya," katanya.Beliau berkata demikian ketika diminta mengulas berhubung perkara itu dalam sidang media selepas merasmikan Persidangan Persatuan Perubatan Biosimilar dan Generik Antarabangsa (IGBA)-Persatuan Industri Farmaseutikal Malaysia (MOPI) di sini.Turut hadir Ketua Pengarah Kesihatan Tan Sri Noor Hisham Abdullah.

Sementara itu, Khairy berkata KKM akan membuat perolehan vaksin papilomavirus manusia (HPV) bagi meningkatkan kadar vaksinasi itu dalam kalangan pelajar perempuan.Khaiy berkata perolehan itu dijangka dibuat hujung tahun ini dan pada awal tahun depan."Bagi program vaksin HPV sekolah, Malaysia agak ketinggalan disebabkan pandemik yang melanda."Berdasarkan data yang KKM ada pada 2020, seramai 209,279 iaitu 98.2 peratus pelajar perempuan Tingkatan 1, menerima sekurang-kurangnya satu dos vaksin HPV dan seramai 206,042 atau 96.7 peratus sudah menerima dua dos vaksinasi dalam tahun berkenaan."Bagaimanapun pada 2021, hanya 34,933 atau 12.7 peratus pelajar perempuam Tingkatan 1 menerima dos pertama dan 31,708 atau 6.4 peratus menerima dos kedua," katanya.


Mayat lelaki ditemukan terapung

LUMUT, 7 September- Agensi Penguatkuasaan Maritim Malaysia (APMM) Perak menemukan satu mayat tanpa identiti terapung di kedudukan 6.5 batu nautika barat laut Pulau Rumbia, Lumut.  Dalam kejadian kira-kira pukul 7.55 pagi itu, mayat dijumpai hanya dengan berseluar pendek serta berbaju singlet oleh nelayan tempatan. Pengarah Maritim Negeri, Kapten Maritim Mohd Hambali Ya’akup berkata, bot Maritim Perkasa 1223 telah diatur gerak ke lokasi bagi mengesahkan aduan yang diterima.  Mayat kemudian dibawa ke Jeti Perikanan Kampung Acheh sebelum diserahkan kepada pihak polis untuk tindakan lanjut.

(Mayat lelaki tanpa identiti yang dijumpai APMM Perak terapung di Pulau Rumbia, Lumut)

Sehingga kini, pihak maritim belum menerima sebarang aduan berkenaan orang hilang di perairan tersebut.  Sehubungan itu, mana-mana individu yang kehilangan ahli keluarga atau saudara diminta untuk segera tampil ke balai polis berdekatan bagi membantu siasatan.


Pemegang kad UNHCR digalak daftar TRIS

(Menteri Dalam Negeri Datuk Seri Hamzah Zainudin)

KUALA LUMPUR, 7 September- Pemegang kad Suruhanjaya Tinggi Bangsa-Bangsa Bersatu bagi  Pelarian (UNHCR) di negara ini digalakkan segera mendaftar Sistem Pengesanan Maklumat Pelarian (TRIS) bagi tujuan pemantauan, pemberian bantuan dan peluang pekerjaan.Menteri Dalam Negeri Datuk Seri Hamzah Zainudin berkata hanya mereka yang berdaftar melalui sistem TRIS dan memiliki kad identiti khas MyRC boleh dipertimbangkan untuk diberi akses kepada kemudahan disediakan kerajaan.Katanya, kemudahan tersebut seperti perkhidmatan kesihatan awam, pendidikan di pusat bimbingan alternatif yang berdaftar, peluang pekerjaan dan latihan terutamanya dalam sektor perladangan, pembinaan dan perkilangan. Beliau berkata selain itu, ia juga dapat memudahkan kerajaan untuk memantau dengan lebih efisien keberadaan pemegang kad khas berkenaan melalui pelaksanaan pelbagai inisiatif baharu yang akan diperkenalkan nanti.“Sungguhpun Malaysia mempunyai pendirian tegas dengan tidak mengiktiraf golongan pelarian, namun atas prinsip kemanusiaan, kerajaan tetap menguruskan golongan tersebut secara kes demi kes,” katanya pada sidang media selepas membuat tinjauan di Pusat Pendaftaran TRIS di Sungai Buloh, Selangor petang tadi.

(Hamzah (tengah) membuat tinjauan di Pusat Pendaftaran TRIS di Sungai Buloh, Selangor)

Hamzah berkata pendaftaran semula pemegang kad UNHCR ke dalam sistem berkenaan akan melalui proses pemprofilan lebih teliti menggunakan teknologi canggih yang dilengkapi dengan ciri keselamatan yang tinggi serta perlu disahkan oleh Kementerian Dalam Negeri.Pada 22 Julai lepas, kerajaan meluluskan TRIS untuk diguna pakai secara besar-besaran terhadap semua pemegang kad UNHCR di negara ini.Hamzah pada 23 Julai dilapor berkata sistem tersebut diluluskan bagi memastikan segala data individu yang memegang kad UNHCR didaftarkan semula dengan TRIS bagi mengenal pasti keberadaan pelarian dan pelaporan kepada negara.TRIS merupakan sistem pangkalan data Malaysia, yang berkaitan dengan status pemegang kad UNHCR dan pencari suaka selain bagi mengemas kini proses pengurusan dan profil bersama-sama dengan proses pengumpulan data, pendaftaran, penyimpanan profil, analisis dan pelaporan untuk Kerajaan Malaysia. -BERNAMA


Pasangan kekasih remaja ditemui mati dalam kereta

MASJID TANAH, 7 September– Seorang pemuda dan remaja perempuan dipercayai pasangan kekasih ditemui meninggal dunia di dalam sebuah kereta jenis Perodua Kancil di Kompleks Japerun Ayer Limau, Masjid Tanah, Melaka pagi tadi.Mangsa yang masing-masing berusia 20 dan 16 tahun itu ditemui orang awam yang melaporkan kejadian kepada pihak polis pada pukul 9.25 pagi.Timbalan Ketua Polis Negeri, Datuk Razali Abu Samah berkata, mangsa disahkan meninggal dunia kerana terhidu gas karbon monoksida dari pendingin hawa kereta milik bapa mangsa lelaki itu.Beliau berkata, mangsa perempuan merupakan pelajar Tingkatan 4 di sebuah sekolah di Lubuk China dan dihantar oleh rakannya untuk bertemu mangsa lelaki di Kompleks Japerun pada jam 4 petang semalam.“Hasil maklumat awal, pihak polis telah dimaklumkan oleh rakan remaja perempuan terbabit bahawa dia telah menghantar si mati ke lokasi tersebut pada pukul 4 petang semalam bagi berjumpa pemuda berkenaan.“Ketika itu, kereta tersebut telah diparkir di lokasi kejadian, kita percaya kedua-dua si mati ini adalah pasangan kekasih dan sengaja duduk berdua-duaan di dalam kereta serta menutupinya dengan kain kanvas bagi mengaburi keberadaan mereka,” katanya pada sidang akhbar di lokasi hari ini.

(Timbalan Ketua Polis Melaka, Datuk Razali Abu Samah)

Siasatan polis bagaimanapun katanya mendapati tiada sebarang pergelutan, unsur jenayah mahu pun perbuatan sumbang dilakukan kedua-dua mangsa.Ujarnya pemeriksaan lanjut menjumpai seorang pemuda di tempat duduk pemandu, manakala perempuan di bahagian penumpang hadapan dalam keadaan tidak sedarkan diri sebelum disahkan telah meninggal dunia oleh pegawai perubatan.Kedua-dua mayat telah dihantar ke Unit Forensik Hospital Melaka untuk bedah siasat dan setakat ini kes diklasifikasikan sebagai mati mengejut.

(Anggota polis mengangkat kedua-dua mayat yang ditemui)


Persepsi ketidaksamarataan kuasa politik, ekonomi, pembangunan harus ditangani dengan hemah - PM

KUALA LUMPUR, 7 September- Persepsi ketidaksamarataan baik dari segi kuasa politik, ekonomi mahupun tahap pembangunan antara negara dan rantau berlainan, perlu diakui dan ditangani dengan berhemah.Ia terutamanya melalui kuasa-kuasa besar selaku pemain utama politik dan ekonomi di peringkat antarabangsa.Perdana Menteri, Datuk Seri Ismail Sabri Yaakob berkata negara yang masih percaya pada hegemoni hanya akan mewujudkan perbalahan, ketegangan dan ketidakstabilan dalam aspek politik dan sosial."Oleh yang demikian, sebarang penyelesaian yang mahu dicari tidak sepatutnya hanya menguntungkan satu pihak semata-mata tetapi seharusnya melibatkan semua pihak. Manakala dasar sekatan sehala (unilateral sanction) yang diperkenalkan kuasa-kuasa besar dunia, telah mengakibatkan ketidakstabilan rantaian bekalan dalam meneruskan pengoperasian sektor pembuatan," katanya.Perdana Menteri berucap ketika menyertai sesi plenari Forum Ekonomi Timur (EEF) secara dalam talian.

Setiap negara bangsa katanya perlu berani mengorak langkah ke arah mewujudkan dunia multipolar yang aman damai, menghormati diplomasi antarabangsa dan mewujudkan hubungan sejahtera sejagat."Semua negara harus dapat menerima dan menyesuaikan diri dengan pengagihan kuasa baharu dalam mencorak masa hadapan yang lebih makmur, mampan dan saksama. Dari perspektif Malaysia, tiada negara yang boleh hidup secara terasing. Oleh itu, Malaysia sentiasa mengamalkan sikap mesra dan terbuka untuk menjalinkan persahabatan dengan mana-mana negara," ujarnya.Malaysia juga berpegang teguh kepada prinsip Kepaksian ASEAN serta prinsip-prinsip asas seperti saling bekerjasama, menghormati kedaulatan negara serta semangat membantu negara-negara anggota bagi mencapai keamanan dan kemakmuran serantau.EEF secara fizikal kini berlangsung di Vladivostok, Rusia.Forum berkenaan ditubuhkan pada 2015 untuk menyokong pembangunan ekonomi Timur Jauh Rusia dan mengembangkan kerjasama antarabangsa di rantau Asia-Pasifik.


PM ucap tahniah kepada Sam Lim, bangga Bahasa Melayu bergema di Parlimen Australia

(Sam Lim dilantik sebagai Ahli Parlimen Tagney di Dewan Perwakilan Australia)

KUALA LUMPUR, 7 September- Perdana Menteri, Datuk Seri Ismail Sabri Yaakob hari ini merakamkan ucapan tahniah dan selamat berkhidmat kepada anak jati Muar, Johor, Sam Lim yang dilantik sebagai Ahli Parlimen Tagney di Dewan Perwakilan Australia.Perdana Menteri menerusi ciapan di Twitter turut meluahkan rasa bangga apabila Lim turut bertutur dalam Bahasa Melayu dalam ucapan sulungnya pada sidang Dewan Perwakilan Australia hari ini.“Bahasa Melayu bergema di bumi Australia! Saya bangga melihat Bahasa Melayu dimartabatkan di pentas dunia oleh@SamLimMP ketika menyampaikan ucapan sulung beliau di Parlimen Australia.“Tahniah atas pelantikan sebagai Ahli Parlimen Tangney di Perth dan selamat berkhidmat!,” katanya.

Lim, 61, dari Australian Labor Party (ALP) dilantik sebagai ahli Parlimen selepas memenangi kerusi Tangney di Perth pada pilihan raya umum Australia, baru-baru ini.Dalam ucapannya, Lim menzahirkan penghargaan kepada rakyat Malaysia atas sokongan yang diberikan.Lim yang lahir pada 1961, pernah berkhidmat sebagai anggota Polis Diraja Malaysia selama dua tahun pada 1983, sebelum bertugas sebagai pelatih ikan lumba-lumba serta mengusahakan beberapa perniagaan di Malaysia dan Australia.Beliau bersama isteri dan tiga anaknya kemudian berhijrah ke Australia dan menyertai Western Australia Police Academy pada 2006 seterusnya bertugas di Perth, malah pada 2020 beliau dianugerahkan ‘Police Officer of the Year’ atas khidmatnya dalam masyarakat pelbagai budaya ketika penularan pandemik COVID-19.- BERNAMA


COVID-19: Dos penggalak pertama untuk kanak-kanak, vaksinasi bayi enam bulan

(Menteri Kesihatan, Khairy Jamaluddin (kiri) dan Ketua Pengarah Kesihatan, Tan Sri Noor Hisham Abdullah (kanan) pada sidang media di ibu negara)

KUALA LUMPUR, 7 September- Kementerian Kesihatan (KKM) menerusi Kumpulan Kerja Teknikal mengesyorkan kanak-kanak berusia lima hingga 12 tahun diberikan dos penggalak pertama.Menteri Kesihatan, Khairy Jamaluddin, berkata pemberian dos penggalak pertama akan dapat meningkatkan keberkesanan vaksin terhadap penyakit teruk yang disebabkan oleh varian Omicron dan boleh diberikan dalam tempoh enam hingga sembilan bulan selepas penerimaan dos vaksin terakhir."Varian Omicron lebih mudah berjangkit dan merebak dengan lebih cepat selain berisiko menyebabkan lebih banyak kemasukan ke hospital dan kematian."Kekebalan sistem imun yang berkurangan dari semasa ke semasa, ditambah dengan pengelakan imun oleh varian Omicron, akan menyebabkan keberkesanan vaksin juga berkurang."Justeru, kanak-kanak berumur lima hingga bawah 12 tahun dengan komorbiditi atau imunokompromi (imun yang lemah) adalah kumpulan kanak-kanak yang berisiko mendapat jangkitan COVID-19 yang teruk," katanya.pada sidang media selepas menghadiri Persidangan Persatuan Perubatan Biosimilar dan Generik Antarabangsa (IGBA)-Persatuan Industri Farmaseutikal Malaysia (MOPI) di sini.Sementara itu, Khairy berkata, vaksin COVID-19 boleh ditawarkan kepada kanak-kanak berumur enam bulan hingga lima tahun dengan komorbiditi atau imunokompromi (imun yang lemah) yang teruk."KKM sudah memulakan proses perolehan vaksin COVID-19 dengan formulasi khusus untuk kumpulan kanak-kanak ini," katanya.

Dalam perkembangan lain, pada ketika ini untuk dos penggalak kedua vaksinasi heterologous hanya diluluskan terhadap vaksin Pfizer."Dos penggalak kedua boleh diberikan kepada beberapa kumpulan populasi iaitu individu yang berumur 50 tahun dan ke atas, individu yang berumur 12 tahun dan ke atas dengan imun yang lemah, sederhana dan teruk serta individu yang berumur 18 tahun ke atas dengan komorbiditi dan berisiko mendapat penyakit yang teruk."Selain itu, dos penggalak kedua vaksinasi heterologous boleh diberikan kepada wanita mengandung atau ibu menyusu anak dan petugas kesihatan."TWG kini juga mengesyorkan vaksin heterologous dengan vaksin mRNA atau vaksin vektor virus untuk dos penggalak kedua boleh diberikan kepada individu yang berisiko tinggi mendapat penyakit teruk akibat COVID-19," katanya.Katanya, vaksinasi heterologous untuk dos penggalak kedua boleh diberikan atas nasihat petugas perubatan terhadap vaksin jenis ternyahaktif untuk dos permulaan boleh dipertimbangkan untuk menggunakan vaksin vektor atau mRNA untuk dos berikutnya," katanya.Dalam pada itu, Khairy berkata vaksin jenis vektor untuk dos permulaan juga boleh dipertimbangkan dengan menggunakan vaksin mRNA untuk dos berikutnya, vaksin mRNA untuk dos permulaan boleh dipertimbangkan untuk menggunakan vaksin vektor untuk dos berikutnya.


Wanita hamil, ibu menyusu disaran ambil dos penggalak kedua

(Jangkitan COVID-19 juga boleh meningkatkan risiko untuk mendapat komplikasi yang seterusnya boleh menjejaskan kehamilan dan perkembangan bayi/REUTERS)

KUALA LUMPUR, 7 September- Kumpulan Kerja Teknikal Untuk Vaksinasi (TWG) Kementerian Kesihatan (KKM) mengesyorkan wanita hamil atau ibu yang menyusukan bayi perlu mendapatkan dos penggalak kedua Messenger Asid Ribonukleik (mRNA).Menteri Kesihatan, Khairy Jamaluddin, berkata wanita mengandung dikategorikan sebagai golongan rentan kerana berisiko tinggi mendapat penyakit teruk akibat jangkitan COVID-19."Sehubungan itu TWG KKM pada 3 Ogos lalu membincangkan cadangan atau syor terkini berkaitan pemberian vaksin COVID-19 yang membabitkan pemberian dos primer, dos penggalak dan dos penggalak kedua."Antara keputusan atau syor terkini yang diputuskan oleh TWG pada 3 September lalu adalah mengenai pemberian dos penggalak kedua mRNA untuk wanita mengandung atau menyusu," katanya pada sidang media selepas menghadiri Persidangan Persatuan Perubatan Biosimilar dan Generik Antarabangsa (IGBA) -Persatuan Industri Farmaseutikal Malaysia (MOPI) di sini, hari ini.Tambahan lagi katanya, jangkitan COVID-19 juga boleh meningkatkan risiko untuk mendapat komplikasi yang seterusnya boleh menjejaskan kehamilan dan perkembangan bayi.

(Khairy pada sidang media selepas menghadiri Persidangan Persatuan Perubatan Biosimilardan Generik Antarabangsa (IGBA) -Persatuan Industri Farmaseutikal Malaysia (MOPI)

Katanya, data sedia ada menunjukkan bahawa vaksin mRNA berkesan mengurangkan risiko untuk mendapat jangkitan COVID-19 yang teruk semasa kehamilan.

"Antibodi yang dihasilkan selepas wanita mengandung itu mengambil vaksin turut dikesan pada bayi dan boleh membantu melindungi bayi terbabit daripada jangkitan COVID-19," katanya.

"Data keselamatan vaksin sedia ada juga tidak menunjukkan sebarang peningkatan risiko keguguran, komplikasi kehamilan dan kecacatan kelahiran, mahupun sebarang kebimbangan ke atas aspek keselamatan bagi wanita mengandung yang menerima vaksin mRNA."Berdasarkan data-data sedia ada, wanita mengandung dan menyusu anak boleh menerima vaksin dos primer atau dos penggalak COVID-19. "Bagi wanita yang berisiko mendapat penyakit yang teruk akibat COVID-19, mereka juga boleh menerima dos penggalak kedua pada bila-bila masa sepanjang tempoh kehamilan." katanya.Khairy menjelaskan, saranan ini juga selari dengan Pertubuhan Kesihatan Sedunia (WHO) yang turut mengesyorkan pemberian dos penggalak kedua untuk wanita yang hamil.-


Pemakaian pelitup muka di kawasan tertutup tidak diwajibkan

(Khairy Jamaluddin pada sidang media di ibu negara)

KUALA LUMPUR, 7 September- Pemakaian pelitup muka di dalam bangunan dan tempat tertutup kini tidak lagi diwajibkan namun digalakkan memakai atas pilihan individu.Menteri Kesihatan, Khairy Jamaluddin mengumumkan keputusan itu berkuat kuasa hari ini berdasarkan penilaian situasi semasa COVID-19 serta mengambil kira keperluan semasa.Bagaimanapun Khairy menjelaskan individu yang positif COVID-19 yang perlu ke pusat penilaian (CAC) masih wajib memakai pelitup muka selain mereka yang berada di fasiliti kesihatan seperti hospital, klinik, rumah penjagaan, pusat hemodialisis, dan pusat-pusat kesihatan."Terdapat tempat dan situasi yang masih mewajibkan pemakaian pelitup muka termasuk semasa menggunakan perkhidmatan pengangkutan awam seperti bas,kereta api, perkhidmatan e-hailing, kapal terbang, van pekerja serta van sekolah," katanya pada sidang media pengumuman semakan semula keperluan pemakaian pelitup muka di ibu negara.KKM juga menggalakkan pemakaian pelitup muka terus diamalkan terutama apabila berada di kawasan orang ramai yang sesak."Kita menggalakkan pemakaian pelitup muka seperti ketika berada di pasar malam, stadium, pusat beli-belah dan rumah ibadah."Individu bergejala seperti demam, batuk dan selsema serta mereka yang berisiko tinggi seperti warga tua, pesakit kronik selain individu dengan imuniti rendah juga ibu mengandung serta kanak-kanak turut digalakkan terus mengamalkan pemakaian pelitup muka," katanya.Mengulas berhubung keperluan pemakaian pelitup muka di luar bangunan dan kawasan terbuka, Khairy menambah, ia adalah sama seperti yang diumumkan sebelum ini iaitu tidak diwajibkan.Tambahnya, pemilik premis boleh menetapkan pemakaian pelitup muka sama ada mewajibkannya atau menjadikannya pilihan kepada pelanggan.

KKM akan terus memantau situasi COVID-19 di dalam dan luar negara selain memastikan kesiapsiagaan perkhidmatan kesihatan berada dalam keadaan terbaik.Khairy menasihatkan dalam memastikan kesejahteraan Keluarga Malaysia dalam menghadapi COVID-19, kelonggaran yang diberikan bukanlah bermakna orang ramai boleh memandang ringan risiko jangkitan."Dengan kelonggaran ini juga, orang ramai perlu memikul tanggungjawab individu yang lebih besar melindungi bukan sahaja diri sendiri, tetapi seluruh komuniti. "Kementerian Kesihatan percaya orang ramai masih akan terus mengamalkan kawalan kendiri yang terbaik, bagi mengelak dijangkiti penyakit berjangkit termasuk COVID-19 seperti yang diamalkan pada masa ini," katanya.Sejak 1 Mei 2022, pemakaian pelitup muka hanya diwajibkan apabila berada di dalam bangunan dan di dalam pengangkutan awam termasuk perkhidmatan e-hailing.

(Berhubung keperluan pemakaian pelitup muka di luar bangunan dan kawasan terbuka, Khairy menambah,ia adalah sama seperti yang diumumkan sebelum ini iaitu tidak diwajibkan)

"Sepanjang fasa peralihan ke endemik ini, semua sektor ekonomi dan aktiviti sosial telah dibenarkan manakala pintu masuk sempadan juga telah dibuka. "Walaupun banyak SOP telah dilonggarkan sepanjang tempoh ini, pemahaman orang ramai untuk sentiasa menitik beratkan penjagaan kesihatan kendiri membolehkan proses peralihan ini berjalan dengan lancar."Hasilnya, negara telah mencatatkan pertumbuhan Keluaran Dalam Negara Kasar (KDNK) negara pada suku kedua tahun ini menunjukkan pertumbuhan kukuh sebanyak 8.9 peratus."Mengambil kira situasi COVID-19 di Malaysia yang bertambah baik pada ketika ini, KKM telah meneliti dan menyemak beberapa prosedur pencegahan penularan jangkitan COVID-19 yang boleh dilonggarkan demi keselesaan rakyat, tetapi pada masa yang sama perlu memastikan kesihatan dan keselamatan orang ramai terus terjaga."Antara prosedur yang disemak adalah protokol pemakaian pelitup muka.," katanya.


Waspada, peka petanda kepala air untuk elak tragedi

KUALA LUMPUR, 7 September- Orang ramai diingatkan supaya lebih berwaspada ketika membawa keluarga melakukan aktiviti air terutamanya pada musim cuti persekolahan.Pensyarah Kanan Geologi Kejuruteraan dan Mekanikal Tanah, Universiti Kebangsaan Malaysia (UKM), Dr Nor Shahidah Mohd Nazer mengingatkan ibu bapa yang membawa anak-anak kecil khususnya supaya mengelakkan kawasan berpuncak yang memerlukan pendakian."Jika ada ibu bapa yang membawa anak kecil, mereka seharusnya mengelakkan untuk berada kawasan-kawasan yang puncak ataupun memerlukan pendakian untuk sampaii kerana apabila kawasan-kawasan sebegini, zon ataupun lembah kat kawasan yang landai itu tidak luas. Jadi apabila berlakunya deruan air yang banyak, secara tiba-tiba, kemungkinan besar mereka tidak berkesempatan untuk menyelamatkan diri dengan keadaan anak-anak yang kecil lagi," katanya.

(Pensyarah Kanan Geologi Kejuruteraan dan Mekanikal Tanah UKM, Dr Nor Shahidah Mohd Nazer)

Dr Nor Shahidah ditemui pemberita selepas menjadi tetamu dalam program bual bicara di Angkasapuri.Dalam pada itu, orang ramai juga perlu peka dengan keadaan cuaca dan petanda awal kepala air.Ini termasuk perubahan warna air sungai, deruan bunyi kuat dan himpunan sampah sarap .Selain peka keadaan tebing sungai ketika beriadah di kawasan perairan.


Keputusan Zahid bebas atau bela diri diketahui 23 September ini

SHAH ALAM, 7 September- Keputusan sama ada Datuk Seri Ahmad Zahid Hamidi akan dibebaskan atau diperintah membela diri terhadap 40 pertuduhan rasuah berhubung Sistem Visa Luar Negara (VLN) akan diketahui 23 September ini.Hakim Mahkamah Tinggi Shah Alam, Datuk Mohd Yazid Mustafa menetapkan tarikh tersebut selepas mendengar hujah pihak pendakwaan dan pembelaan di akhir kes pendakwaan.Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani.Manakala Datuk Seri Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.Pada 11 Ogos, pihak pendakwaan menutup kesnya selepas memanggil 18 saksi termasuk bekas Ketua Setiausaha Kementerian Dalam Negeri, Tan Sri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.Perbicaraan yang berlangsung selama 29 hari bermula pada 24 Mei 2021.


KKM bakal beri vaksin Influenza percuma kepada warga emas

PETALING JAYA, 7 September- Pemberian vaksin Influenza secara percuma kepada warga emas berumur 65 tahun ke atas akan dipertimbangkan oleh Kementerian Kesihatan Malaysia (KKM) sebelum diusul ke peringkat Jemaah Menteri. Timbalan Menteri Kesihatan 1, Datuk Dr Noor Azmi Ghazali berkata cadangan pemberian vaksin Influenza ini dilihat efektif dalam memastikan warga emas berada pada tahap kesihatan yang baik kerana golongan itu berisiko tinggi mendapat komplikasi sekiranya dijangkiti.

(Timbalan Menteri Kesihatan 1, Datuk Dr Noor Azmi Ghazali pada Majlis Pelancaran Kempen ‘Preventing The Flu at 65 and Beyond’ di sini)

"Perkara itu saya akan bawa di mesyuarat KKM bersama yang amat berhormat menteri untuk menyatakan kepentingannya dan pakar-pakar juga kata penting, cadangan dari persatuan untuk memberikan percuma. bagus sebab untuk memudahkan lagi orang-orang yang berumur 65 tahun keatas. saya percaya golongan umur 65 tahun dan keatas tidaklah ramai. Perkara itu penting dan akan dibawa dalam meeting KKM untuk diperhalusi" katanya di sini.Beliau berkata cadangan pemberian vaksin Influenza ini dilihat efektif dalam memastikan warga emas berada pada tahap kesihatan yang baik di samping membuat pemeriksaan kesihatan secara berkala mengikut keperluan. Beliau menasihati orang ramai untuk terus mengamalkan langkah kawalan kesihatan seperti pencegahan virus COVID-19 susulan ciri-ciri penyakit tersebut yang hampir sama.Datuk Dr Noor Azmi berkata demikian pada sidang media selepas majlis Pelancaran Kempen ‘Preventing The Flu at 65 and Beyond’ di Petaling Jaya.


Jambatan Bailey rosak teruk kerja baik pulih giat dijalankan

BALING, 7 September- Ekoran banjir yang melanda Kg Iboi petang semalam, jambatan Bailey yang dibina oleh Angkatan Tentera Malaysia (ATM) pada kejadian pertama banjir yang berlaku pada 4 Julai lalu, turut mengalami kerosakan teruk.

Struktur Jambatan Bailey tersebut turut senget dan mengalami sedikit pergerakan daripada kedudukan asal.Kerja-kerja baik pulih sedang giat dijalankan oleh pihak Jabatan Kerja Raya (JKR) untuk membaiki semula struktur jalan dan jambatan yang rosak itu.

Kerja baik pulih jalan dan jambatan ini dijangka mengambil sedikit masa untuk disiapkan ekoran keadaan jambatan dan jalan memerlukan sedikit ketelitian untuk dibaiki dengan sempurna bagi kegunaan penduduk kampung tersebut.Setakat ini jalan yang menghubungkan Kg Iboi di kedua-dua laluan terpaksa ditutup iaitu jalan yang menghubungkan Kampung Iboi dan Kampung Masjid Iboi untuk memberi laluan kepada kepada kerja-kerja tersebut. Pihak kontraktor juga melaksanakan kerja-kerja mendalamkan sungai bagi memudahkan aliran air sungai tidak melimpah keluar sekiranya banjir berlaku lagi.


Rejimen 504 askar wataniah tekad pertahankan kedaulatan negara

BESERI, 7 September- Rejimen 504 Askar Wataniah Pasukan Simpanan Tentera Darat Malaysia menyambut Hari Ulang Tahunnya yang Ke-42 pada hari ini..Titah Raja Muda Perlis, Brigedier Jeneral Tuanku Syed Faizuddin Putra Jamalullail yang juga Tuanku Komander Rejimen 504 Askar Wataniah, rejimen berslogankan ‘Latih Untuk Perang’yang merupakan benteng pertahanan kedua negara ini akan terus gah dalam mempertahankan kedaulatan tanahair amnya dan bumi Perlis khasnya.

(Raja Muda Perlis, Brigedier Jeneral Tuanku Syed Faizuddin Putra Jamalullail ketika menerima sembah mengadap hormat oleh Timbalan Komander rejimen Leftenan Kolonel Lasahi Laiji)

Ketika ini, pihak rejimen sedang memberi fokus khusus untuk persiapan menjadi tuan rumah kepada Sidang Komander Askar Wataniah di Perlis dari 14-16 Oktober depan.Tirah baginda lagi, golongan muda yang sihat tubuh badan dan memenuhi segala keperluan minima yang ditetapkan oleh Angkatan Tentera Malaysia adalah dijemput untuk tampil ke hadapan secara beramai-ramai bagi mendaftarkan diri untuk menjadi anggota sukarela Askar Wataniah di Kem Bukit Keteri, Perlis.Baginda bertitah ketika menerima sembah mengadap hormat oleh Timbalan Komander rejimen tersebut yang baharu iaitu Leftenan Kolonel Lasahi Laiji yang telah mengambil alih tugas sejak 4 Ogos 2022 di Bilik Mesyuarat, Galeri DiRaja Arau,Leftenan Kolonel Lasahi sebagai Timbalan Komander yang ke-23 menyembah mengadap Tuanku Komander secara rasminya bagi memperkenalkan diri, mengetahui visi dan hasrat Tuanku Komander serta membincangkan hala tuju rejimen sebagai panduan perancangan rejimen pada baki tahun ini dan seterusnya.


38 ribu individu bekerja sendiri carum SKSPS - PERKESO

JOHOR BAHRU, 7 September- Seramai 34,806 individu daripada 267,500 Orang Bekerja Sendiri (OBS) di Johor, telah mencarum Skim Keselamatan Sosial Pekerjaan Sendiri (SKSPS) setakat ini.  Jumlah tersebut mencapai sasaran pencarum skim yang ditetapkan Pertubuhan Keselamatan Sosial (PERKESO) Johor, dengan 18,788 OBS mendaftar, tahun ini.

(Pengarah PERKESO Johor, Tong Sing Chuang)

Pengarah PERKESO Johor, Tong Sing Chuang berkata, kerjasama pengamal media diperlukan, bagi memberi pendedahan SKSPS kepada umum, dan membolehkan lebih ramai OBS mendapat perlindungan sosial.  Selain itu, skim tersebut memanfaatkan pengamal media sambilan atau `stringer’ yang dikategorikan sebagai bekerja sendiri, bagi menerima lapan faedah sekiranya berlaku kemalangan semasa membuat liputan berita.  23 pengamal media daripada Kelab Media Johor (KMJ), telah mencarum SKSPS, pada hari ini.  "Memandangkan mereka kan, pengamal media, kebanyakan berstatus freelance, so mereka sesuai mencarum dibawah Akta Keselamatan Sosial Pekerjaan Sendiri, dan pada tahun ini juga, PERKESO, Kerajaan Perksekutuan, melalui PERKESO, akan memberi SKSPS, dimana kerajaan persekutuan, memberi subsidi lah sebanyak 80 peratus caruman SKSPS ini," katanya semasa Taklimat PERKESO Bersama Media di Pejabat PERKESO, di sini.Dalam pada itu, Tong memberitahu, 158 kes SKSPS diterima PERKESO Johor tahun ini, melibatkan bayaran faedah sebanyak RM210,000.  Daripada jumlah tersebut, 113 kes merupakan kes Hilang Upaya Sementara.


TPM Singapura berlepas pulang, selepas lawatan rasmi 4 hari ke Malaysia

SEPANG, 7 September- Timbalan Perdana Menteri merangkap Menteri Kewangan Singapura, Lawrence Wong berlepas pulang selepas lawatan kerja 4 hari ke Malaysia sejak Ahad lalu. Beliau dan isteri bersama delegasi berlepas dari Lapangan Terbang Antarabangsa Kuala Lumpur (KLIA) menaiki pesawat komersial MH611 pada pukul 9.30 pagi tadi.Lawrence Wong turut menerima tabik hormat di Balai Berlepas KLIA oleh 32 anggota dan pegawai Batalion Pertama Rejimen Renjer Diraja sebelum berlepas.

(Lawrence Wong berlepas pulang selepas lawatan kerja 4 hari ke Malaysia sejak Ahad lalu)

Pada Rabu, beliau menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah serta Raja Permaisuri Agong Tunku Hajah Azizah Aminah Maimunah Iskandariah di Istana Negara.Sepanjang sesi lawatan rasmi pertama ke Malaysia, Lawrence Wong turut membuat kunjungan hormat ke atas Perdana Menteri, Datuk Seri Ismail Sabri Yaakob.Selain itu, beliau mengadakan pertemuan dengan Menteri Kanan Pertahanan, Datuk Seri Hishammuddin Hussein; Menteri Kewangan, Tengku Datuk Seri Zafrul Tengku Abdul Aziz serta Gabenor Bank Negara, Tan Sri Nor Shamsiah Mohd Yunus.


73 lagi tabika Kemas baharu dibina tahun depan

KUALA NERUS, 7 September- Sebanyak 73 lagi tabika Kemas baharu akan dibina di seluruh negara tahun depan.Ini termasuk 10 buah di Terengganu, selari dengan pertambahan penduduk di sesebuah kawasan.Ketua Setiausaha Kementerian Pembangunan Luar Bandar, Datuk Ramlan Harun berkata pembukaan tabika baharu itu boleh menampung sehingga 1,825 murid atau 25 murid bagi setiap kelas.  Jelasnya, Kemas juga kearah memperkasakan sistem pendigitalan dengan menyediakan kemudahan seperti komputer riba, wifi serta televisyen pintar.Ia untuk kegunaan 800 buah tabika di seluruh negara, bermula tahun depan.  "Pendigitalan ini sebenarnya kita nak dedahkan anak-anak pada peringkat awal...melalui program tersebut kita harap kita sediakan pelajar yang boleh bersaing pada masa depan."Kita tak nak ketinggalan dengan tabika lain, tabika yang dibuat oleh pihak swasta dan sebagainya," kata Ramlan.

Beliau menyatakan demikian selepas merasmikan Program Hari Potensi Tabika Kemas Peringkat Negeri Terengganu 2022, di sini. Sementara itu, sebanyak 400 buah tabika Kemas yang terjejas banjir awal tahun lalu sedang dibaikpulih di seluruh negara.Kerja-kerja itu membabitkan peruntukan berjumlah RM9 juta.


Program Merdeka@Komuniti lahirkan semangat cintakan negara

ARAU, 7 September- Sambutan Hari Kebangsaan Ke-65 dan Hari Malaysia yang bakal menjelang 16 September ini terus disemarakkan komuniti setempat bagi menzahirkan semangat cintakan negara dan mengeratkan perpaduan.Di Kampung Padang Benta, Simpang Empat misalnya, lebih 300 penduduk menyertai Program Merdeka@Komuniti yang dihiasi dengan pelbagai aktiviti.

(ADUN Simpang Empat, Nurulhisham Yaakob melihat kreativiti penduduk Kampung Padang Benta di sini)

Menurut Exco Negeri, Nurulhisham Yaakob, program ini digerakkan Jabatan Penerangan Negeri dengan kerjasama Pejabat Ahli Parlimen Arau, Pusat Khidmat DUN Simpang Empat, Jabatan Kemajuan Masyarakat dan Jawatankuasa Pembangunan dan Keselamatan Kampung Padang Benta. Aktiviti yang dilaksanakan termasuklah Kayuhan Merdeka oleh kanak-kanak, pertandingan hiasan kreatif Jalur Gemilang dan gotong royong masakan tradisi termasuklah ubi kayu, pekasam dan kuih tradisional. "Sambutan hari merdeka dan juga hari Malaysia yang akan disambut pada 16 haribulan yang melibatkan keseluruhan Kampung Padang Benta. Lebih kurang 120 buah rumah, semuanya hadir untuk meraikan ini disamping itu mereka dibantu oleh kanak-kanak yang berdekatan sepanjang kampung ini," katanya kepada media Program Merdeka@Komuniti di Kampung Padang Benta, Simpang Empat di sini.ADUN Tambun Tulang, Datuk Ismail Kassim mewakili Ahli Parlimen Arau, Datuk Seri Dr Shahidan Kassim turut hadir dalam program tersebut. Program Merdeka@ Komuniti ini akan diteruskan di kawasan komuniti setempat sehingga menjelangnya Hari Malaysia pada 16 September ini dengan pelbagai pengisian yang telah disusun atur. Terdapat sebanyak 45 Komuniti Keluarga Malaysia di tiga kawasan parlimen negeri ini dan sehingga kini pelaksanaannya program kemerdekaan dan Hari Malaysia sentiasa mendapat sokongan baik masyarakat.

(Kanak-kanak teruja menyertai kayuhan Merdeka beramai-ramai di sini)


JAPEN pupuk kesedaran melalui Pertandingan Pengisahan Kenegaraan

KANGAR, 9 September- Pertandingan Pengisahan Kenegaraan yang dilaksanakan Jabatan Penerangan seluruh negara dilihat sebagai platform penting bagi memupuk kesedaran dan menyuburkan semangat integrasi nasional antara kaum, budaya dan agama. Usaha ini juga bagi mengajak kita untuk sentiasa menghargai dan mensyukuri nikmat keamanan dan keharmonian dalam masyarakat bagi menyemarakkan semangat patriotik dan cintakan negara.

(Kumpulan Penglipur Indera Kayangan dari UniMAP,Johan menerusi naskah berjudul Rosli Dhobi)

Menurut Exco Negeri, Rozieana Ahmad, bagi generasi muda hari ini, mengenang kembali semangat pejuang negara dalam mempertahankan tanah air serta membina negara bangsa yang berdaulat dan bermaruah perlu diberi penekanan. Disebalik perkembangan teknologi hari ini dimana generasi muda banyak didedahkan dengan perkara negatif, usaha bagi menyemai semangat kenegaraan perlu diberi keutamaan agar generasi ini kenal asal usul. "Perjuangan orang dahulu, tanpa ketokohan orang dahulu, tanpa apa yang mereka lakukan dahulu tak mungkin kita berada dalam keadaan yang begini baik. dalam kecemerlangan kita, dalam kemajuan kita di semua sudut dan semua aspek pendidikan, ekonomi dan sebagainya. jadi kecemerlangan itu harus dicapai oleh anak-anak muda kita khususnya golongan muda ini dalam mereka memahami apa itu perjuangan, mereka tahu apa yang perlu mereka perjuangkan dalam mengisi pasca kemerdekaan ini," katanya kepada media pada Majlis Pengumuman Pemenang dan Penyampaian Hadiah Pertandingan Pengisahan Kenegaraan Peringkat Negeri di sini. Kumpulan Penglipur Indera Kayangan dari UniMAP muncul Johan menerusi naskah berjudul Rosli Dhobi, dengan membawa pulang wang tunai RM2,000, cenderamata dan sijil penyertaan. Bagi kumpulan yang bakal mewakili Perlis ke Pertandingan Pengisahan Kenegaraan Peringkat Kebangsaan, pihak JAPEN Perlis bersama Persatuan Seniman akan membuat penambaikan bagi melengkapkan kumpulan ini untuk bersaing. "Perlis ada seorang juri profesional sebenarnya iaitu kalau kita kenal cikgu yaakob lah yang juga merupakan seorang seniman dan juga seorang pelakon juga. dan dia telah pun memberi komitmen kepada kita untuk membantu peserta-peserta ini dan telah pun pada ulasan tadi telah pun memberi sedikit tip dan mungkin dalam tempoh sebelum bertanding di peringkat kebangsaan, mungkin ada lagi ruang dimana mereka dapat lagi memberi sedikit kekurangan sana sini tapi dapat ditambah baik lagi," kata Pengarah JAPEN Perlis, Azrul Hasan di sini.


Sindiket seleweng diesel tumpas - KPDNHEP

SEBERANG JAYA, 7 September- Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang menyita 1,810 liter minyak diesel bernilai RM3,892 selepas menumpaskan satu kegiatan penyelewengan di stesen minyak yang terletak di Jalan Permatang Pauh, Seberang Jaya, Pulau Pinang malam tadi.  Ketua Pegawai Penguatkuasa Negeri KPDNHEP Negeri Pulau Pinang, A. Mogan berkata hasil aduan orang awam pihaknya telah menjalankan serbuan ke atas lori yang sedang membuat pengisian dalam keadaan meragukan pada jam 6.45 petang semalam.

(Pegawai KPDNHEP membuat tinjauan dan serbuan di sini)

"Saya difahamkan modus operandi oleh orang yang disyaki yang ditahan tadi petang dia sendiri membuat pengakuan bahawa dia bekerja untuk orang dan dia diupah oleh seorang majikan yang tidak diberitahu nama apabila ditanya dia kata dia ada bos. Dia dibayar RM5,000 untuk membuat pembelian minyak dalam RM5,000 dia mampu boleh membuat sebanyak dalam anggaran 2,500 litter dan kementerian telah meletakkan syarat bahawa setiap kenderaan yang boleh isi minyak di stesyen minyak adalah 250 litter sekali pembeliaan sehari. Maka dia membuat kutipan di 10 stesen minyak yang berhampiran dan kemudian dia akan hantar ke tempat stor bos dia dan dia akan dapat upah RM200 bagi tujuan tersebut," katanya.

Ketika serbuan dilakukan didapati seorang lelaki sedang membuat pengisian minyak diesel ke dalam tangki asal lori berkenaan.  Pemeriksaan lanjut ke atas lori berkenaan mendapati terdapat sebuah tangki minyak yang diubah suai dan diletakkan di atas lori tersebut.  Minyak yang diisi di dalam tangki asal akan dipam masuk ke dalam tangki tambahan dengan menggunakan motor pam.  Modus operandi sindiket ini dengan membuat pembelian dari satu stesen minyak ke satu stesen minyak.  Turut disita sebuah lori beserta tangki tambahan dengan keseluruhan rampasan bernilai RM69,192.70.  Lelaki  berumur dalam lingkungan 40-an itu ditahan untuk siasatan lanjut.  KPDNHEP amat mengalu-alukan sebarang maklumat atau aduan dari orang awam berhubung aktiviti penyelewengan barang kawalan bersubsidi.


PGSS sasar bantu golongan OKU sertai aktiviti selam skuba

SUBANG, 7 September- Persatuan Gagasan Sukarelawan SeMalaysia (PGSS) mengambil inisiatif untuk mengumpul dana bagi membantu golongan Orang Kurang Upaya (OKU) melibatkan diri dalam bidang selam skuba.Penasihatnya, Datuk Nurzarina Sepran berkata usaha murni ini bukan sahaja memberi peluang kepada golongan berkenaan untuk merasai pengalaman menakjubkan di dalam laut malah menyelam menjadi terapi bagi mereka. "Matlamat kita adalah untuk memperkasakan golongan OKU dalam bidang sukan skuba dan juga kita ingin mengumpulkan dana untuk membantu lebih ramai golongan OKU supaya boleh sama-sama sertai aktiviti sebegini," kata Nurzarina ketika ditemui dalam Majlis Makan Malam Amal "DiveHeart", di sini.

(Penasihat PGSS, Datuk Nurzarina Sepran berkata demikian ketika ditemu bual RTM)

Turut sama Pengasas dan Presiden DiveHeart International, Jim Elliot, Duta DiveHeart Malaysia, Syed Abd Rahman Syed Hassan dan Penasihat Perubatan DiveHeart, Profesor Dr. Nazirah Hasnan. Menurut Duta DiveHeart Malaysia, Syed Abd Rahman tiada apa boleh menghalang golongan OKU sekiranya peluang dan ruang diberikan.Aktiviti selam skuba bersama Diveheart Malaysia ialah untuk memberi peluang kepada golongan khas merasai "zero graviti" dan juga merasai hubungan badan di dalam air di mana ia antara salah satu terapi," tambah Syed Abd Rahman kepada RTM.DiveHeart adalah sebuah organisasi bukan bermotifkan keuntungan yang berpangkalan di Chicago, Amerika Syarikat dan ia khusus membantu golongan OKU dalam aktiviti penyelaman skuba.Di Malaysia, organisasi ini dibantu oleh Kids Scuba, sebuah pusat milik persatuan pakar selam profesional, di Kajang, Selangor, yang menyediakan kemudahan termasuk peralatan menyelam.Kedua-dua organisasi ini membantu melatih komuniti OKU dalam aktiviti selam skuba di sekitar Malaysia.


Elaun bulanan penjawat awam berkhidmat di luar negara dinaikkan - PM

PUTRAJAYA, 7 September- Kerajaan bersetuju untuk menaikkan elaun bulanan bagi penjawat awam berkhidmat di luar negara yang menguasai dan menggunakan bahasa asing dalam menjalankan tugas rasmi mereka berkuatkuasa 1 Januari 2023.Menurut Perdana Menteri, Datuk Seri Ismail Sabri Yaakob, kenaikan itu bagi menggalakkan diplomat menguasai bahasa asing selaras dengan keperluan menjalankan urusan rundingan diplomatik dan perdagangan dengan negara lain."Walaupun sebuah negara kecil, saya yakin dengan pengalaman dan kepakaran yang ada pada para diplomat kita, Malaysia mampu untuk memainkan peranan yang unik dan tersendiri untuk mengingatkan dunia supaya bekerja sebagai sebuah keluarga dalam mendepani cabaran global semasa Keluarga Malaysia," kata Ismail dalam ucaptama dan Perasmian Persidangan Ketua-Ketua Perwakilan Diplomatik Malaysia, di sini.

(Perdana Menteri, Datuk Seri Ismail Sabri Yaakob berkata demikian dalam ucaptamanya hari ini diPutrajaya sempena Persidangan Ketua-Ketua Perwakilan Diplomatik Malaysia)

Dalam pada itu, Datuk Seri Ismail telah mengarahkan semua urusan surat- menyurat menggunakan Bahasa Melayu termasuk yang melibatkan urusan luar negara."Saya sendiri telah mengutus surat kepada pemimpin-pemimpin dunia yang ditulis dalam Bahasa Melayu dengan disertakan terjemahan Bahasa Inggeris. Begitu juga penggunaan Bahasa Melayu sewaktu penyertaan saya dalam pelbagai mesyuarat antarabangsa yang lain," tambahnya.


Baling dilanda banjir lagi, dua PPS dibuka

BALING, 7 September- Banjir kembali melanda daerah Baling, Kedah petang tadi apabila hujan lebat hampir dua jam melanda beberapa buah kampung di daerah itu. Antara yang terjejas ialah Kampung Iboi, Kampung Bendang Padang, Kampung Hangus, Kampung Sg Batu dan Taman Bayu Sejahtera. Dua buah Pusat Pemindahan Sementara (PPS) banjir dibuka bagi menempatkan 30 buah keluarga.  Ketua Bahagian Pengurusan Bencana dan Operasi Angkatan Pertahanan Awam (APM) Kedah, Kapten Pertahanan Awam Saifuddin Abdullah berkata dua PPS yang dibuka ialah di Dewan Padang Empang yang menempatkan 22 buah keluarga manakala PPS di Masjid Kg Hangus menempatkan lapan keluarga terjejas.  Sehingga pukul 11.00 malam tadi bilangan penduduk terjejas banjir di kawasan tersebut yang ditempatkan di dua PPS berkenaan masih dikemaskini. Kapten PA Saifuddin berkata operasi menyelamat penduduk yang terjejas masih diteruskan. Bantuan menyelamat turut melibatkan beberapa agensi kerajaan termasuk Polis Diraja Malaysia (PDRM), Jabatan Bomba dan Penyelamat Malaysia (JBPM), Pejabat Daerah Baling, Jabatan Kebajikan Masyarakat (JKM) dan RELA.

(Banjir melanda daerah Baling susulan hujan lebat petang tadi selama dua jam)


Remaja lelaki ditemukan lemas di kawasan rekreasi air terjun Kampar

KAMPAR, 6 September- Seorang remaja lelaki ditemui lemas di kawasan rekreasi Air Terjun Batu Berangkai di Kampar, Perak.Mangsa Luqman Hakim Ismail Sukri, 16 tahun yang tenggelam di air terjun itu berjaya dikeluarkan dengan bantuan orang awam.Jabatan Bomba dan Penyelamat (JBPM) dalam satu kenyataan memaklumkan pihaknya menerima panggilan berhubung kejadian itu pada 11.52 pagi.Sepasukan dari Balai Bomba dan Penyelamat (BBP) Kampar yang tiba di lokasi kejadian bagi memberi rawatan CPR gagal untuk menyelamatkan mangsa.

(Sepasukan BBP Kampar ke lokasi kejadian bagi menyelamatkan mangsa)

Hasil pemeriksaan ke atas badan mangsa tidak menemui sebarang kesan-kesan berlaku jenayah kekerasan.Mayat mangsa kemudian dibawa ke Hospital Kampar untuk tujuan bedah siasat.Sebelum kejadian, mangsa dikatakan datang ke lokasi tersebut untuk beriadah bersama tiga lagi rakannya.


Langgar syarat bon RM10 juta: Mahkamah tolak rayuan Zuraida batal saman PKR

PUTRAJAYA, 6 September - Mahkamah Rayuan hari ini menolak permohonan bekas Naib Presiden Parti Keadilan Rakyat (PKR) Datuk Zuraida Kamaruddin untuk membatalkan saman PKR yang mendakwa beliau melanggar syarat bon yang mengikatnya kepada parti itu.Panel tiga hakim diketuai Datuk Vazeer Alam Mydin Meera dalam keputusan sebulat suara berkata mereka bersetuju dengan dapatan Mahkamah Tinggi bahawa isu kesahihan dan kesahan kontrak di antara Zuraida dan PKR hanya boleh ditentukan melalui perbicaraan penuh.“Mahkamah perlu mendengar keterangan penuh secara berdokumen mahupun lisan (viva voce) sebelum keputusan dibuat.“Kami tidak mendapati hakim Mahkamah Tinggi telah terkhilaf dalam memutuskan isu yang dibangkitkan melalui saman ini yang dirasakan adalah tidak wajar untuk dipertimbang bagi permohonan ini.“Justeru, rayuan ini ditolak dengan kos RM10,000 dan keputusan Mahkamah Tinggi adalah dikekalkan,” kata Vazeer ketika menyampaikan keputusan itu melalui telesidang.Turut bersidang Datuk M.Gunalan dan Datuk Seri Mariana Yahya.Panel itu turut memutuskan bahawa selepas mendengar hujahan peguam Muhammad Nizamuddin Abdul Hamid, yang mewakili Zuraida, dan peguam Ranjit Singh bagi pihak Setiausaha Agung PKR Datuk Seri Saifuddin Nasution Ismail.

(Zuraida menyertai Bersatu selepas dipecat daripada PKR susulan Langkah Sheraton pada 2020/FOTO fail BERNAMA)

Pada 19 Nov 2021, Mahkamah Tinggi menolak permohonan Zuraida untuk membatalkan saman yang difailkan parti itu pada 28 Sept 2020.Pernyataan tuntutan PKR mendakwa Zuraida, yang kini Menteri Perusahaan Perladangan dan Komoditi, telah menandatangani bon itu pada 25 April 2018 yang mengikat dirinya untuk membayar sejumlah RM10 juta berdasarkan terma dan syarat bon tersebut.PKR mendakwa Zuraida telah bersetuju untuk membayar parti sejumlah RM10 juta selewat-lewatnya tujuh hari sekiranya berlaku beberapa perkara selepas memenangi pilihan raya atas tiketnya seperti meletak jawatan dalam parti atau bergabung dengan pihak lain atau menjadi wakil rakyat bebas.Parti itu mendakwa pada atau sekitar 24 Feb tahun lepas, Zuraida dalam satu kenyataan bersama 10 Ahli Parlimen PKR yang lain telah mengumumkan peletakan jawatan namun beliau kekal sebagai Ahli Parlimen Ampang iaitu kerusi yang dimenanginya atas tiket PKR dan seterusnya membentuk blok baharu dikenali sebagai Perikatan Nasional.PKR turut menuntut agar Zuraida membayar RM12,049,459.20 mengikut Seksyen 71 Akta Kontrak, faedah lima peratus setahun, kos dan relif lain yang difikirkan sesuai oleh mahkamah. - BERNAMA


1,055 kes penderaan kanak-kanak dalam tempoh Januari hingga Jun tahun ini- JKM

PASIR MAS, 6 September- Jabatan Kebajikan Masyarakat (JKM) merekodkan 1,055 kes penderaan kanak-kanak di seluruh negara dalam tempoh Januari sehingga Jun tahun ini. Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata daripada jumlah itu 578 kes membabitkan penderaan fizikal, 417 kes penderaan seksual dan 60 kes penderaan emosi. Katanya lagi , 67 peratus atau 706 kes melibatkan kanak-kanak perempuan dan 33 peratus atau 349 kes , kanak-kanak lelaki. “Sepatutnya anak-anak kita dilindungi, kita sayangi bukan untuk kita ganasi, bukan untuk kita buat berlaku tak sepatutnya jadi sebab itulah kita memandang serius perkara ini sebab itu kempen ini kita laksanakan supaya semua anggota masyarakat bertanggungjawab sama-sama dalam kita melindungi kanak-kanak," katanya.

(Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff)

Siti Zailah berkata demikian pada sidang media selepas merasmikan Kempen Membanteras Jenayah Seksual Dalam Talian Terhadap Kanak-Kanak Peringkat Kelantan di Pasir Mas.

Hadir sama, Pengarah JKM Negeri Kelantan, Said Sidup.Pada majlis tersebut, beliau turut memperkenalkan kaktus sebagai simbol kepada kebersamaan komuniti dan kerajaan dalam menangani isu jenayah seksual dalam talian terhadap kanak-kanak. Mengulas lanjut, beliau berkata, pihaknya berharap isu penderaan terhadap kanak-kanak ini diambil serius oleh semua pihak.Beliau turut menyeru orang ramai yang mengesyaki terdapat berlakunya kes penderaan kanak-kanak supaya menghubungi Talian Kasih 15999 agar isu tersebut dapat ditangani bersama.


Pusat Matlamat Pembangunan Mampan ditubuhkan, pantau SDG negara- PM

KUALA LUMPUR, 6 September- Pusat Matlamat Pembangunan Mampan (SDG) Negara akan ditubuhkan bagi memperkasa dan mempergiat program serta memantau kemajuan SDG negara.Perdana Menteri, Datuk Seri Ismail Sabri Yaakob berkata penubuhannya di bawah Unit Perancang Ekonomi Jabatan Perdana Menteri itu telah dipersetujui dalam mesyuarat Majlis SDG Negara yang beliau pengerusikan semalam.“Agenda pembangunan mampan ini memerlukan penglibatan dan usaha gigih yang menyeluruh serta inklusif daripada semua pihak agar tahap kesedaran seluruh Keluarga Malaysia di peringkat akar umbi dan syarikat-syarikat swasta dipertingkatkan,” katanya dalam kenyataan hari ini.Ismail Sabri berkata mesyuarat juga bersetuju dengan penyediaan Laporan Semakan Tempatan (VLR) di peringkat bandaran dan daerah oleh Pihak Berkuasa Tempatan (PBT) serta kerajaan-kerajaan negeri dengan sekurang-kurangnya satu laporan akan dihasilkan oleh setiap negeri.Beliau berkata setiap negeri digalakkan menyediakan laporan tersebut sebagai panduan dalam memantau kemajuan Malaysia ke arah pertumbuhan pembangunan negara bagi mengimbangi aspek sosial, alam sekitar dan ekonomi.Selain itu katanya Kementerian Alam Sekitar dan Air (KASA) juga diminta agar segera memuktamadkan rangka kerja pasaran karbon pada hujung tahun ini bagi menjadikan Malaysia sebagai sebuah negara rendah karbon.Semalam, Ismail Sabri mempengerusikan mesyuarat Majlis SDG Negara itu buat julung kali sejak penubuhannya pada 2016 melibatkan pihak berkepentingan daripada pelbagai sektor iaitu sektor awam, sektor swasta, ahli akademik dan pertubuhan masyarakat sivil, yang membincangkan agenda pembangunan mampan negara.

(Ismail Sabri mempengerusikan mesyuarat Majlis SDG Negara, semalam)

Mesyuarat itu dihadiri ahli-ahli majlis yang merangkumi Menteri Besar dan Ketua Menteri, Menteri Kanan dan Menteri Persekutuan, Ketua Setiausaha dan Ketua Jabatan, Ketua Kluster Jawatankuasa Kerja SDG, dan beberapa Ahli Parlimen.SDG dilaksanakan dalam tiga fasa mengikut rancangan pembangunan negara, bermula dengan Rancangan Malaysia Ke-11 (RMK11), dari 2016 hingga 2020 dan kini dilaksanakan dalam RMK12 (2021-2025) serta akan diteruskan dalam RMK13 (2025-2030).Pelaporan kemajuan SDG negara dilaksanakan setiap empat tahun, sejajar dengan saranan Pertubuhan Bangsa-bangsa Bersatu (PBB) agar pembentangan laporan dilakukan secara berkala menerusi Laporan Semakan Kebangsaan (VNR).


Puteri Balqis dakwa jadi mangsa gangguan seksual bapa, perlu ada tindakan sewajarnya - Siti Zailah

PASIR MAS, 6 September- Tindakan sewajarnya harus diambil seandainya benar pelakon remaja, Puteri Balqis menjadi mangsa gangguan seksual bapanya.  Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata, pihak polis telah menerima laporan mengenai perkara terbabit dan ianya sedang dalam siasatan."Saya telah merujuk kepada pihak Ketua Penolong Pengarah Bahagian Siasatan Jenayah Seksual, Wanita dan Kanak-kanak (D11), Asisten Komisioner Siti Kamsiah Hassan dan mereka telah maklum pada saya, perkara itu sedang dalam siasatan polis. Jadi sekiranya ia benar terjadi, tindakan sewajarnya harus diambil," kata Zailah. Beliau berkata demikian pada sidang media selepas Majlis Perasmian Kempen Membanteras Jenayah Seksual Dalam Talian Terhadap Kanak-Kanak, di Dewan Majlis Daerah Pasir Mas, Kelantan. Mengulas lanjut beliau berkata, individu yang mengambil sikap berpeluk tubuh daripada melaporkan kes penderaan kanak-kanak boleh dikenakan hukuman penjara dan denda selaras pindaan Akta Kanak-Kanak 2001 yang diluluskan pada 2016. Katanya, tiga pihak membabitkan pengamal perubatan, ahli keluarga dan pengasuh wajib melaporkan sebarang kes penderaan terhadap kanak-kanak mengikut Seksyen 27, 28 dan 29 Akta Kanak-Kanak pindaan 2016. Beliau turut menyeru masyarakat supaya bersama menjalankan tanggungjawab untuk menangani kes penderaan terhadap kanak-kanak.

(Datuk Siti Zailah Mohd Yusoff (kiri) beramah mesra bersama pelajar selepas Majlis Perasmian Kempen Membanteras Jenayah Seksual Dalam Talian Terhadap Kanak-kanak Peringkat Negeri Kelantan di Dewan Majlis Daerah Pasir Mas/BERNAMA)


FLORIA 2022 dilanjutkan sehingga 11 September, masuk percuma

(FLORIA 2022 mendapat sambutan hangat sejak hari pertama ia berlangsung pada 29 ogos lalu)

PUTRAJAYA, 6 September- Sempena cuti persekolahan, Festival Bunga dan Taman Diraja Putrajaya (FLORIA) 2022 yang sepatutnya berakhir hari ini dilanjutkan sehingga 11 September depan.  Menurut Menteri Wilayah Persekutuan, Datuk Seri Shahidan Kassim, pengunjung juga boleh menikmati yuran kemasukkan percuma bermula esok. Jelasnya lagi setakat hari ini, FLORIA 2022 telah mencatatkan kehadiran seramai 400,000 pengunjung sepanjang sembilan hari ia berlangsung.  "Walaupun tiket masih tida dapat menampung kos kita tapi itu bukan matlamatnya, matlamat kita ialah untuk rakyat Malaysia, persembahan kepada Keluarga Malaysia, sekarang ini sahaja kita dah capai 400,000 pengunjung, saya jangka ia akan bertambah lebih 100,000 lagi dan kita bagi lawatan percuma,"kata Shahidan. Beliau berucap pada Majlis Penutupan Festival Bunga dan Taman Diraja Putrajaya 2022 di Putrajaya.  Floria Putrajaya yang bermula 29 Ogos sepatutnya berakhir pada 4 September lalu, namun penganjurannya ditambah dua hari sebelum dilanjutkan sekali lagi pada hari ini.  Pelbagai program dan persembahan menarik akan diadakan termasuk cabutan bertuah.  Pada majlis itu juga, Datuk Seri Shahidan turut mengisytiharkan bunga raya atau hibiscus rosa-sinensis sebagai bunga rasmi bagi Putrajaya dan Wilayah Persekutuan.  Tambahnya lagi dalam masa terdekat pihaknya juga akan menganjurkan pameran dan pertandingan lambang bunga bagi setiap bandar dan bandaraya yang ada di seluruh negara.

(Datuk Seri Shahidan bergambar kenangan pada Majlis Penutupan FLORIA 2022 di Putrajaya)


Timbalan Perdana Menteri Singapura mengadap Agong di Istana Negara

(Al- Sultan Abdullah dan Tunku Azizah berkenan menerima menghadap Timbalan Perdana Menteri Singapura, Lawrence Wong dan isterinya, Loo Tze Lui di Istana Negara)

ISTANA NEGARA, 6 September - Yang Di-Pertuan Agong, Al- Sultan Abdullah Ri'ayatuddin Al-Musatafa Billah Shah berkenan menerima menghadap Timbalan Perdana Menteri Singapura, Tuan Yang Terutama Lawrence Wong dan isterinya, Puan Yang Terutama Loo Tze Lui di Istana Negara.Berangkat sama pada pertemuan tersebut, Raja Permaisuri Agong, Tunku Hajah Azizah Aminah Maimunah Iskandariah.Majlis menghadap tersebut merupakan antara pengisian utama dalam rangka lawatan kerja Wong selama tiga hari di negara ini setelah dilantik sebagai Timbalan Perdana Menteri Singapura pada Jun lalu.Menurut Datuk Pengelola Bijaya Diraja Istana Negara, Datuk Ahmad Fadil Shamsuddin, dalam sesi yang berlangsung selama 30 minit itu, Al-Sultan Abdullah dan Lawrence Wong telah menyentuh berkenaan hubungan dua hala yang istimewa dan erat terjalin sejak sekian lama di antara Malaysia dan Singapura.Baginda bertitah, kedua-dua negara perlu terus bekerjasama rapat dalam pelbagai bidang dan peringkat terutama dalam fasa pemulihan pasca COVID-19.Sebagai sebuah yang negara yang berjiran, mereka juga perlu saling melengkapi dan memperkasakan hubungan sosial, perdagangan serta pelaburan ke tahap tertinggi untuk manfaat bersama.Al-Sultan Abdullah turut bertitah, Malaysia akan terus komited untuk memperkukuh hubungan dan kerjasama dengan Singapura.Dalam pertemuan itu, kedua-dua pemimpin turut menyentuh beberapa isu-isu kepentingan bersama antara Malaysia dan Singapura. Yang Di-Pertuan Agong turut menzahirkan penghargaan kepada Kerajaan Singapura atas persilaan kepada Baginda untuk mengadakan Lawatan Negara ke Singapura selama tiga hari bermula pada 19 September depan.Lawatan Negara yang dijadualkan itu akan mengukuhkan lagi keakraban dan hubungan dua hala antara Malaysia dan Singapura.Singapura merupakan rakan dagangan kedua terbesar Malaysia dengan nilai dagangan berjumlah AS$64.43 billion tahun lalu Dari segi pelaburan, Singapura merupakan sumber terbesar pelaburan langsung asing di Malaysia dengan nilai sebanyak AS$38.62 billion.Turut hadir pada petemuan tersebut adalah Menteri Luar, Datuk Seri Saifuddin Abdullah, Ketua Setiausaha Kementerian Luar, Datuk Seri Amran Mohamed Zin dan Pesuruhjaya Tinggi Singapura ke Malaysia, Tuan Yang Terutama Vanu Gopala Menon.

(Al- Sultan Abdullah bersama Timbalan Perdana Menteri Singapura, Lawrence Wong)


Kemalangan: Lelaki 21 tahun maut di lokasi kejadian

(Keadaan kenderaan mangsa yang dilaporkan terbabas sendiri)

LABUAN, 6 September- Seorang lelaki maut, dalam dua kemalangan jalan raya berasingan membabitkan dua buah kenderaan yang berlaku pagi tadi, di Labuan. Insiden maut itu berlaku berhampiran Masjid Kampung Sungai Labu.Menurut kenyataan yang dikongsi Jabatan Bomba Dan Penyelamat (JBPM) Labuan, pihak bomba menerima panggilan kecemasan kira-kira pukul 6:27 pagi.  Sejurus tiba di lokasi, anggota bomba berjaya mengeluarkan mangsa, berumur 21 tahun, yang juga pemandu kenderaan.  Namun, mangsa yang dipercayai terbabas sendiri itu, disahkan meninggal dunia di tempat kejadian oleh pihak petugas kesihatan. Sementara itu, satu lagi kemalangan berlaku di Simpang 3, Masjid Kampung Tanjung Aru. Namun kemalangan itu tidak membabitkan kehilangan jiwa dan pemandu hanya mengalami kecederaan ringan.

(Anggota bomba membantu mengeluarkan mangsa dari kenderaannya)